Gŵyl Rithiol Pererindod yn dod â gwaith artistiaid o Gymru a Gwlad y Basg ynghyd – Golwg360\nGŵyl Rithiol Pererindod yn dod â gwaith artistiaid o Gymru a Gwlad y Basg ynghyd\nMae'r ŵyl yn cynnwys gwaith aml-ddisgyblaethol sy'n archwilio'r syniad o 'bererindod' ar sawl ffurf, gan gynnwys fideo, dyddiaduron, a cherddoriaeth\nBydd gwaith gan artistiaid o Gymru a Gwlad y Basg yn dod ynghyd dros y penwythnos hwn (17-19 Medi), fel rhan o Ŵyl Rithiol Pererindod.\nMae’r ŵyl yn cynnwys gwaith aml-ddisgyblaethol, tair-ieithog, sy’n archwilio’r syniad o ‘bererindod’ ar ffurf fideo, podlediad, collage, cerddi, dyddiaduron, cerddoriaeth, a mwy.\nWedi’i chydlynu gan Gwmni Tebot a Chwmni Theatr Invertigo, bydd gwaith Amaia Gabantxo ac Oihana Iguaran, Asisko Urmeneta, Elgan Rhys, Emily Meilleur a Femke van Gent, Iestyn Tyne, Jonny Reed, Meinir Roberts a Tafsila Khan yn cael ei arddangos yn yr ŵyl.\nBydd y gwaith yn cael yn cael ei ddangos ar wefan AM, a bydd cyfle i’w weld yn yng nghanolfan Yr Ymddiriedolaeth Genedlaethol, Porth-y-Swnt, yn Aberdaron o 23 Medi.\n‘Ei di ’nôl?’\nMi fuodd Elgan Rhys, a gafodd ei fagu ym Mhwllheli, yn holi trigolion a chyn-drigolion yr ardal am y syniad o ddychwelyd ar gyfer ei fideo byr, sy’n gofyn y cwestiwn ‘Ei di ’nôl?’\n“Dw i wedi gwneud fideo byr sy’n trio crisialu canran bach o’r sgyrsiau yna,” meddai Elgan Rhys.\n“Mae wedi bod yn ofod i fi edrych ar y cwestiwn sy’n gyffredin i lot ohonon ni – y syniad o ddychwelyd. Dydi o ddim yn gwestiwn du a gwyn byth.\n“Mae lot yn dod efo hynna, gan gynnwys y syniad o fynd yn ôl yn emosiynol, yn ddaearyddol, yn hanesyddol. Hefyd yr atgofion, llefydd fyddwn i’n caru dychwelyd iddyn nhw, a llefydd fyddwn i ddim yn licio mynd yn ôl iddyn nhw, yn ddaearyddol ac yn drosiadol.”\nFe gafodd gyfle i fynd ar daith gerdded bersonol i lefydd yr oedd ganddo gysylltiad â nhw ym Mhen Llŷn.\n“Roedd hwnna’n ddifyr yn ei hun – gweld sut mae’r ardal yn symud yn ei blaen,” meddai.\n“Roedd hwnna’n densiwn difyr wrth i chi ofyn am fynd yn ôl i rywle – ardal yn trefedigaethu, tirlithriad, yr ardal yn shifftio yn llythrennol.\n“Y prif beth gen i wrth fynd yn ôl oedd ei bod hi’n gymaint o fraint fy mod i yn gallu mynd yn ôl, yn enwedig pan rydych chi’n ystyried y ffoaduriaid sy’n newydd i’r wlad yma o Afghanistan, y rheiny a fydd yn methu mynd yn ôl i’w cynefin, neu ddim eisio. Mae hwnna yn teimlo’n werthfawr.”\nPererindod y Swnt\nMae yna sŵn yn y môr o gwmpas Enlli ar ôl i artistiaid fod yn trafod y syniad o bererindota gyda’r bobol leol\ngan Non Tudur, 16 Medi 2021\nYr iaith Gymraeg i’w chlywed ar raglen fwyaf poblogaidd Netflix\nFfermwr yn dysgu'r digrifwr Jack Whitehall i siarad Cymraeg a chorlannu defaid\nDim Cymraeg yn rhan o arlwy adloniant Castell Bodelwyddan\nCafodd y castell yn Sir Ddinbych ei brynu gan Bourne Leisure yn ystod yr haf, a'i droi'n westy


Yr Ardd Fotaneg yn beio diffyg Cymraeg oherwydd 'problemau technegol'\nPwysleisiodd cyfarwyddwr yr ardd, Rosie Plummer, wrth siarad gyda Lleol.cymru, eu bod wedi wynebu problemau technegol, "Yr ydym yn wynebu nifer o broblemau technegol gyda thechnoleg gwybodaeth sydd y tu hwnt i’n rheolaeth. O ganlyniad, mae’n amhosib cynnal y wefan yn ddigonol. Mae’n amhosib hefyd diweddaru’r cynnwys ym mha bynnag iaith sy’n hynod o broblematig."\nOnd mae’n cadarnhau fod yna wefan newydd ar y gweill a fydd wedi’u chynllunio yn well er mwyn sicrhau fod posib diweddaru’r cynnwys yn haws. "Rwyf yn falch o ddweud fod ein gwefan newydd sbon sydd ar y ffordd, sydd wedi’u chynllunio yn dilyn arfer gorau o sicrhau dulliau dwyieithog. Yr ydym yn disgwyl i’r wefan gael ei chwblhau erbyn mis Gorffennaf 2015."\nWrth ymateb i’r diffyg arwyddion Cymraeg dros y Pasg, ychwanegodd Rosie Plummer nad oedd hi’n fwriad ganddynt i leihau eu hymrwymiad i’r Gymraeg wrth farchnata, "Ry’n ni’n wir flin bod y mater o un faner marchnata a thargedwyd yn fwriadol wedi cael ei hystyried yn rhywbeth sydd, ryw ffordd, yn lleihau ein hymrwymiad, neu ein hadlewyrchiad o’r pwysigrwydd a rown, i’r iaith Gymraeg."\nYchwanegodd y byddant yn archwilio i'r mater, "Yn sicr, nid dyma’r farn na’r dehongliad y dymunwn ei gyfleu, ac yn sicr byddwn yn archwilio sut y gallwn orau, yn y dyfodol, ddwyn i sylw’r rhai hynny sy’n teithio o’r tu allan i Gymru drwy Sir Gaerfyrddin ar ei phriffyrdd, heb fod yn ymwybodol o’r nifer o fuddiannau y mae’r Sir yn eu cynnig, at y buddiannau hynny, a’u hannog i aros er mwyn eu profi."\non 05/12/2017 - 05:50 pm


Sesiynau chwarae difyr am ddim i’r teulu yn Nhŷ Tredegar! - Duffryn Community Link Sesiynau chwarae difyr am ddim i’r teulu yn Nhŷ Tredegar! - Duffryn Community Link\nSesiynau chwarae difyr am ddim i’r teulu yn Nhŷ Tredegar!\nDuffryn Community Link / Events / Sesiynau chwarae difyr am ddim i’r teulu yn Nhŷ Tredegar!\nCyfeillgar i'r Teulu\nSesiynau chwarae mynediad agored awyr agored am ddim i bawb o bob oed! Mae ein sesiynau bore Sadwrn yn addas i’r teulu – mae croeso i rai dan 4 oed, ond bydd angen iddynt gael eu gorchwylio gan riant / gwarcheidwad. I’r rheiny rhwng 4 a 14 oed, mae gofyn i rieni / gofalwyr lenwi ffurflen gofrestru ar ymweliad cyntaf y plentyn, yna mae’r plentyn yn gallu mynd a dod i’r sesiynau fel y mynno.\nMae ein gweithwyr chwarae cymwys yn cefnogi chwarae plant mewn mannau diogel, ond rydym yn annog cymryd risgiau pwyllog, baeddu a dysgu annibyniaeth. Rydyn ni’n dod â llawer o offer i chwarae â hwy yn y coedlannau – ond mae chwarae’n digwydd ar sawl ffurf ac mae hyn yn aml yn golygu baeddu – rydyn ni’n argymell hen ddillad ac esgidiau glaw!\nCwrdd yn y coedlannau bach yn y parc, y tu ôl i’r ardal chwarae yn Nhŷ Tredegar. 11am – 12.55pm, bob wythnos.\nTŷ Tredegar, yn y coedlannau y tu ôl i’r parc chwarae


esgyniad Enoch | Apg29\nMae fel ag Enoch. "Rydych yn ei weld ef mwyach." Mae'n dim ond diflannu heb hybrin.\nMae fel ag Enoch. "Rydych yn ei weld ef mwyach." Mae'n dim ond diflannu heb hybrin. Felly, bydd yn cael ei pan fydd Iesu yn adfer ei deulu oddi ar y ddaear. Bydd y chwith yn unig yn sylwi bod pobl yn mynd yn sydyn.\nCrwydro mewn cymundeb â Duw\nEnoch, y seithfed o Adda yn ddyn a gerddodd mewn cymdeithas â Duw. Ei fywyd oedd y cyfan i ewyllys yr Arglwydd. Rydym yn darllen amdano yn y KJV, Hebreaid. 11: 5:\n"Trwy ffydd Enoch gymerwyd fel na welai farwolaeth, ac yn dod o hyd iddo ddim mwy gan fod Duw wedi mynd ag ef. Am cyn iddo gael ei gymryd, roedd ganddo dystiolaeth ei fod Duw yn dda. "\nNid oedd Enoch yn marw\nMae'r Abel gyfiawn, fel y cofnodwyd yn y pennill blaenorol ei lofruddio gan ei frawd Cain ac a fu farw dros eu ffydd. Ond nid oedd Enoch farw o gwbl.\nYn nuBibeln yn dweud, "nad ydych yn gallu dod o hyd iddo," ac yn y cyfieithiad 1917: "welsant ef mwyach."\nNad ydych yn dod o hyd Enoch, neu oedd ganddo i olygu eu bod yn chwilio amdano, ond heb lwyddiant. Roedd yn ac arhosodd ar goll.\nPan fydd y Rapture yn digwydd, mae torf dirifedi o bobl i olrhain diflannu oddi ar y ddaear. Mae'n y dorf iachawdwriaeth fod Iesu wedi cymryd. Bydd anhrefn ar y ddaear. Bydd llawer o bobl yn colli eu teuluoedd. Bydd y rhai sydd wedi cael eu gadael yn chwilio wyllt ar gyfer eu hanwyliaid.\nOnd ni fyddant yn dod o hyd iddynt. Byddant yn crio ac yn dweud, "Ble mae fy rhieni?", "Ble mae fy mhlant?", "Ble mae fy mrodyr?" Ble mae fy ffrindiau? "\nNid yw llawer yn barod\nNi fydd llawer o bobl yn barod pan fydd y Rapture yn digwydd, nac cysgu, arddel Gristnogion. Efallai eu bod wedi meddwl y gallai gweddi y fam a bywyd cyfiawn y Tadau eu helpu i nefoedd. Neu ei fod yn ddigon i fod yn gyffredinol crefyddol, garedig ac yn dda ac yn gwneud cystal ag y gallent.\nRydym yn darllen ei fod yn "trwy ffydd Enoch gymerwyd." I fynd gyda Iesu yn adfer rhaid ei deulu o'r ddaear yn cael ffydd yn byw yng Nghrist. Mae'n rhaid i chi fod wedi derbyn Ef fel eu Gwaredwr. Roedd Enoch ddewis oherwydd ei fod yn "cerdded mewn cymdeithas â Duw," a "ei fod Duw yn dda."\nMae'r Beibl yn siarad tair siwrnai awyr: esgyniad Enoch, esgyniad y Proffwyd Elias, ac esgyniad Iesu. Rydym sy'n perthyn i'r dyrfa hadbrynu, bydd hefyd yn gwneud ddyrchafael, Iesu yn ein fetches drwy'r rapture.


Ynglŷn � ni (About Us)\nMae Cyngor Cyfreithiol Cymunedol yn wasanaeth ymgynghorol cyfrinachol am ddim, a thelir amdano gan gymorth cyfreithiol.\nCewch gyngor cyfreithiol cyfrinachol am ddim trwy alw 08001 225 6653. Gallwn eich helpu gyda phroblemau dyled, tai, cyflogaeth, addysg a budd-daliadau a chredydau treth. Mae galwadau'n costio o 4c/mun. Pryderu am y gost? Gofynnwch i ni roi galwad yn ôl i chi.\nCanfyddwch wybodaeth a chyngor ar ystod eang o bynciau ar ein gwefan. Defnyddiwch ein hoffer rhyngweithiol i ganfod a ellwch chi gael cymorth cyfreithiol, a chwiliwch am ymgynghorwyr cyfreithiol yn agos atoch chi.\nCanolfannau cynghori a rhwydweithiau\nMae canolfannau a rhwydweithiau Cyngor Cyfreithiol Cymunedol yn darparu gwasanaethau cynrychioli a chyngor cyfreithiol annibynnol a chyfrinachol. Mae canolfannau a rhwydweithiau yn agor ledled Cymru a Lloegr. Canfyddwch a oes un yn agos atoch chi.\nOs ydych chi neu rywun rydych yn ei adnabod â mynediad cyfyngedig i'r rhyngrwyd, mae Cyngor Cyfreithiol Cymunedol hefyd ar gael ar deledu rhyngweithiol digidol. Gallwch chwilio am ymgynghorydd cyfreithiol, archebu ein taflenni am ddim, a chael gwybodaeth ynglŷn â dyled, tai, addysg, cyflogaeth, a budd-daliadau a chredydau treth.\nCanfyddwch sut i gysylltu â ni\nA wnaethoch chi helpu pobl i gael cyngor?\nEwch i'n hadran gynghori i weld sut y gallwn ni eich helpu.


South Wales SMP - SMP, Croeso\nO 6 Fedi 2010 ymlaen byddwch yn gallu bwrw golwg dros y Cynllun Drafft Rheoli Traethlin a gallwch roi inni eich sylwadau yn eich llyfrgell leol, swyddfeydd y cyngor ac ar-lein. Bydd y sylwadau’n gorfod cael eu cyflwyno erbyn 6 Rhagfyr 2010.\nWCMC - Crynodeb Gweithredol\nCynllun Rheoli Traethlin (CRhT2) Trwyn Larnog i Bentir St Ann\nSMP2 User Guide\nYmgynghoriad Cyhoeddus – Ffurflen Ymateb / Adborth (Word)\nYmgynghoriad Cyhoeddus – Ffurflen Ymateb / Adborth (PDF)\nMae Grŵp Peirianneg Arfordirol Bae Abertawe a Chaerfyrddin (sy’n cynnwys cynrychiolwyr awdurdodau lleol arfordirol, awdurdodau cynllunio, Asiantaeth yr Amgylchedd Cymru, Cyngor Cefn Gwlad Cymru a sefydliadau eraill) yn cydweithio er mwyn ystyried beth yw’r ffyrdd gorau o reoli arfordir De Cymru, rhwng Trwyn Larnog, (Bro Morgannwg) a St Ann’s Head (Sir Benfro), nawr ac at y dyfodol hefyd. Dogfen bolisi rheoli erydiad yr arfordir a pherygl llifogydd, lefel uchel, yw’r Cynllun Rheoli Traethlin sy’n cael ei lunio ar hyn o bryd.\nMae’r arfordir wastad yn newid a bydd e wastad yn gwneud hynny i’r dyfodol. Bydd newid yn yr hinsawdd a lefelau’r môr sy’n codi o hyd, yn parhau i gynyddu perygl llifogydd ac erydiad yr arfordir a bydd hynny’n effeithio ar y mannau hynny lle mae pobl yn byw, gweithio a chwarae. Oherwydd hynny efallai y bydd rhaid newid y modd y mae’r amddiffynfeydd a’r arfordir yn cael eu rheoli yn y dyfodol. Trwy ddefnyddio’r wybodaeth sydd ar gael ar hyn o bryd, mae’r Cynllun yn rhoi prawf ar ba mor gynaliadwy at y dyfodol yw’r amddiffynfeydd presennol o safbwynt cymdeithas, yr amgylchedd a’r economi.\nMae arnom angen eich cymorth chi er mwyn sicrhau bod y Cynllun Rheoli Traethlin yn realistig ac addas ac y gellir ei gyflawni. Bydd yr ymgynghoriad cyhoeddus ynghylch y Cynllun Rheoli Traethlin yn mynd rhagddo am dri mis, a bydd yn dechrau ym mis Medi 2010 gyda chyfres o arddangosfeydd cyhoeddus a gynhelir mewn amryw fannau ar hyd yr arfordir (Y Barri, Porthcawl, Port Talbot, Abertawe, Llanelli, Caerfyrddin, Pentywyn, Dinbych-y-pysgod, Penfro ac Aberdaugleddau).\nID: 10 Adolygwyd: 4/9/2012\nSefydliadau sy'n Perthyn


Shwmae Su'mae yn dathlu 5 oed - Gair Rhydd\nTarddiad: Shwmae Su'mae\nDdydd Sul y 15fed o Hydref, mi fydd hi’n ddiwrnod Shwmae Su’mae. Diwrnod i ymfalchïo yn y Gymraeg a’i wneud yn gyraeddadwy i bawb, boed yn ddysgwyr, yn ddi-Gymraeg neu’n siaradwyr Cymraeg.\nEleni, mae’r diwrnod yn dathlu ei phen-blwydd yn 5 oed, a’r gobaith yw cael gymaint o bobl a phosib i gymryd rhan yn y digwyddiad. Wedi ysbrydoliaeth gan ymgyrchoedd tebyg i hybu ieithoedd brodorol Gwlad y Basg a Llydaw, pwrpas diwrnod Shwmae Su’mae yw codi ymwybyddiaeth o’r Gymraeg a rhoi hyder i eraill ei defnyddio a’i mwynhau.\nYn ystod yr wythnos sydd yn arwain at y diwrnod bydd sefydliadau, busnesau, ysgolion, grwpiau cymdeithasol, colegau a phrifysgolion yn cynnal digwyddiadau lu er mwyn gwneud y Gymraeg yn weladwy. Ac ni fydd Prifysgol Caerdydd yn eithriad.\nCynhelir bore coffi yn yr Undeb rhwng 11-1 Fore Gwener y 13eg gyda the, coffi a phicau ar y maen am ddim. Yn ogystal, mi fydd Cyfryngau Myfyrwyr Cymraeg Caerdydd yn ymuno yn yr hwyl drwy chwarae cerddoriaeth Gymraeg ar Xpress Radio.\nDywedodd Llywydd Undeb Myfyrwyr Cymraeg Caerdydd, Osian Morgan; ‘’Mae diwrnod Shwmae Su’mae yn gyfle gwych inni ddathlu’r Gymraeg a’i diwylliant, a’i hybu i fyfyrwyr newydd a phresennol y Brifysgol. Mae pwrpas diwrnod Shwmae Su’mae yn mynd law yn llaw â phwrpas UMCC, sef i hybu’r Gymraeg, a sicrhau fod pawb yn cael cyfle i fwynhau a defnyddio eu Cymraeg, boed yn siaradwyr rhugl neu’n ddysgwyr.\nRydym yn falch iawn ein bod wedi gallu cyd-weithio gyda’r Undeb a Chyfryngau Myfyrwyr Cymraeg Caerdydd i drefnu gweithgareddau i hybu a dathlu diwrnod Shwmae Su’mae yma yn yr Undeb.”\nOs ydych chi eisiau dysgu Cymraeg, eisiau dathlu Cymreictod, neu hyd yn oed yn awyddus am sgwrs, paned a chacen, dewch i’r Undeb yng Nghaerdydd ddydd Gwener. A chofiwch ddechrau eich sgwrs gyda- Shwmae Su’mae!\nTrafod gyda'r Taf-od: Iestyn Harries


Mae te gyda chamomile wedi peidio â bod yn rhywbeth anarferol o hyd - gellir ei ddewis yn unol ag unrhyw frand poblogaidd o de ym mhob archfarchnad. Fodd bynnag, mae llawer yn hyderus bod y mwyafswm o sylweddau gwerthfawr yn cynnwys fferyllfa gogyfer, y gellir ei brynu mewn fferyllfeydd, yn y drefn honno, mewn ffurf becynedig, ac yn yr arferol - ar gyfer tebot. Byddwn yn ystyried pa fudd-daliadau a niwed sy'n cael eu cuddio yn y te chamomile.\nBeth yw'r defnydd o de chamomile?\nMae llawer o bobl fel y diod hwn yn syml am ei flas meddal, dymunol. Fodd bynnag, nid yw manteision te chamomile nid yn unig yn falch o'i fabwysiadu, ond hefyd llu o eiddo arall:\nTe teganau yn cryfhau system imiwnedd y corff;\nyn dileu prosesau llid mewnol;\nyn helpu gyda gwenwyn, gan ddileu sylweddau niweidiol;\nyn helpu gyda diabetes;\nyn helpu gydag anhwylderau cysgu;\nNid yw te teganau yn annewidadwy ar gyfer y stumog - mae'n cywiro llawer o afiechydon ac yn lleihau poen;\nyn lleihau gassio ac yn dileu blodeuo ;\neffeithiol ar gyfer trin ac atal annwyd a ffliw;\nyn lleddfu poen yn y gwddf, yn lleihau tymheredd a chwydd, gan ymladd prif symptomau oer;\neffaith lân ar y system nerfol;\nyw atal cerrig arennau rhag digwydd;\nGall leddfu gwaethygu gastritis (gyda thei 3 gwaith y dydd);\nyn disodli Mezim, gan ei fod yn hwylusydd dros orfudo;\nyn codi hwyl ac yn helpu i wrthsefyll straen;\ngall te deimlo gyda pancreatitis wella iechyd yn effeithiol a chyfoethogi cyflwr cyffredinol y claf;\nyn amddiffyn y stumog gyda defnydd hir o gyffuriau (yn enwedig aspirin ac ati);\nyn amddiffyn yr afu;\nyn helpu gyda chwyn (yn enwedig os ydynt wedi codi yn erbyn cefndir newidiadau tymheredd).\nGall siarad am fanteision te deimlo fod yn hir, gan fod y diod hwn yn wirioneddol unigryw. Ar wahân mae'n werth nodi bod ei ddefnydd rheolaidd yn cyfrannu at lanhau ac adnewyddu celloedd a meinweoedd, ac o ganlyniad mae'n dod yn bosibl i ddiogelu ieuenctid yn allanol ac o safbwynt iechyd.\nTe Camomile ar gyfer gollwng\nWrth gwrs, ni all dim ond cam-drin ymdopi â dwsin neu ddau bunnoedd ychwanegol. Ond yn erbyn cefndir ei dderbyniad rheolaidd, bydd yn llawer haws i chi glynu wrth faeth priodol . Oherwydd y ffaith ei bod yn adfer swyddogaeth y stumog, dylid ei gymryd cyn prydau bwyd, i gynyddu secretion sudd gastrig a gwella'r metaboledd naturiol.\nYn ogystal, argymhellir yfed camerod cyn y gwely ac o dan unrhyw straen - mae'n calma, ac, fel y gwyddys, y byrbrydau "nosweithiau" a bwyta bwyd ar y pridd nerfol sy'n effeithio fwyaf ar bwysau. Gan ddefnyddio te o'r fath, byddwch yn dod â'r system nerfol mewn trefn, a gallwch chi oresgyn yr awydd i gael byrbryd heb deimlad gwirioneddol o newyn.\nNiwed a gwrthdrawiadau i de tegamelau\nDylid cofio na all pob categori o bobl fforddio defnyddio diod o'r fath. Ymhlith y rhai sydd yn dueddol o niweidio te â chamomile mae'r rhai sy'n:\nyn dioddef o alergeddau ac mae ganddi anoddefiad unigolyn;\ncymerwch sedant a diuretics;\nyn cymryd gwrthgeulyddion (warfarin, ticlopidine, heparin, ac ati);\nMae ganddi glefydau arennau ac afu.\nAr gyfer babanod, caniateir te teganau o oedran cynnar, ond nid oes unrhyw ddata penodol ar hyn o bryd ar ddefnyddio data penodol gan ferched beichiog. Peidiwch ag anghofio bod popeth yn dda mewn cymedroli: os caiff gormod o de te fwydo ei fwyta, gall diffyg traul ddigwydd, hyd yn oed os ydych fel arfer yn cario'r diod hwn fel arfer.\nPriodweddau defnyddiol mefus i fenywod\nBeth sy'n ddefnyddiol yn Persimmon?\nPa mor ddefnyddiol yw ciwi?\nBywyd personol Sarah Paulson\nDandelion yn gadael - eiddo defnyddiol a gwrthgymeriadau\nMustard am golli pwysau\nYstafell fyw cegin - parthau\nGeraniwm o hadau\nBywyd personol Jake Gyllenhaal yn 2016\nAtyniadau Kazan yn y gaeaf


Hyd a chyflwr ffyrdd: Ebrill 2018 i Mawrth 2019 | LLYW.CYMRU\nHyd a chyflwr ffyrdd: Ebrill 2018 i Mawrth 2019\nAdroddiad sy'n dangos gwybodaeth yn ôl dosbarth y ffordd ar gyfer Ebrill 2018 i Mawrth 2019.\nDyma'r datganiad diweddaraf yn y gyfres: Hyd a chyflwr ffyrdd\n22 Awst 2019 - Gweld pob un diweddariad\nMae Powys yn cynnwys y rhwydwaith ffyrdd mwyaf o awdurdodau lleol Cymru. Ym Mhowys y mae'r gyfran uchaf o gefnffyrdd (27.3%), ffyrdd dosbarth B ac C (21.1%) ac is-ffyrdd ag wyneb caled (12.1%), sy'n cyfateb i 15.8% o holl ffyrdd Cymru o ran eu hyd.\nYn 2018-19, roedd angen cadw golwg fanwl ar gyflwr stwythurol 6.4% o’r rhwydwaith traffyrdd a 2.8% o’r rhwydwaith cefnffyrdd.\nYn ystod 2018-19, roedd gan Bro Morgannwg y gyfran uchaf o'r ffyrdd A sydd mewn cyflwr gwael (6.3%), roedd gan Rhondda Cynon Taf y gyfran uchaf o'r ffyrdd B sydd mewn cyflwr gwael (6.5%) a roedd gan Powys y gyfran uchaf o'r ffyrdd C sydd mewn cyflwr gwael (21.6%).\nHyd a chyflwr ffyrdd, Ebrill 2018 i Mawrth 2019: diwygiedig , Saesneg yn unig, math o ffeil: PDF, maint ffeil: 974 KB\n(r) Cyhoeddwyd data 2018-19 cyflwr ffyrdd awdurdodau lleol gan Ddata Cymru ar 29 Gorffennaf 2019, ar ôl cyhoeddiad gwreiddiol y bwletin hwn (10 Gorffennaf 2019). Diweddarwyd y bwletin wedyn ar 22 Awst 2019 i ddangos y data 2018-19.


02 Maw 2015\nYmchwiliad Heddlu Dyfed-Powys i honiadau o gam-drin plant yn gorfforol ac yn rhywiol yn Ysgol Rhydygors, Caerfyrddin, o 1976 i 1986 yw Ymgyrch Almond.\nMae’r ymgyrch yn canolbwyntio ar honiadau a wnaed yn 2000, a hefyd yn 2012.\nMewn perthynas â honiadau 2000, ymchwiliwyd yn drylwyr i’r rhain ar y pryd a’u cyfeirio at Wasanaeth Erlyn y Goron; fodd bynnag, ni chychwynnwyd gweithdrefnau troseddol bryd hynny.\nYn 2012, gwnaed honiadau pellach, gan gynnwys adroddiad o gam-drin mewn cartref gofal, sef Cartref-y-Gelli yng Nghaerfyrddin, rhwng 1986 a 1990.\nMae’n bwysig nodi bod yr holl honiadau a wnaed yn ymwneud ag aelodau o staff sydd ddim yn gweithio yn Ysgol Rhydygors bellach, ac mae cartref gofal Cartref-y-Gelli wedi bod ar gau ers nifer o flynyddoedd.\nYn dilyn asesiad cychwynnol o honiadau a dderbyniwyd yn 2012, ac yn dilyn ymgynghoriad â GEG, cychwynnodd ymchwiliad troseddol newydd gyda’r gorchwyl i ymchwilio i bob honiad a wnaed yn 2012, yn ogystal â chynnwys honiadau blaenorol a wnaed.\nO dan Ymgyrch Almond, sefydlwyd tîm arbenigol o ymchwilwyr er mwyn sicrhau yr ymgymerir ag ymchwiliad trylwyr, a sicrhau y darperir cymorth i’r dioddefwyr sydd eisoes wedi’u nodi, sef dros 20 ar hyn o bryd.\nArestiwyd chwe unigolyn fel rhan o’r ymchwiliad, a bydd cyfweliadau â drwgdybiedigion eraill a nodwyd yn cael eu cynnal maes o law. Mae’r ymchwiliad yn parhau.\nMae Heddlu Dyfed-Powys yn gweithio’n agos ag asiantaethau partner fel rhan o’r ymchwiliad hwn ac mae diogelwch, lles ac amddiffyniad pobl sy’n agored i niwed yn parhau’n brif flaenoriaeth ar gyfer pob sefydliad sy’n gysylltiedig â’r ymchwiliad.\nNi ddylai neb sydd wedi’u heffeithio gan gam-drin ddioddef yn dawel. Mae gwybodaeth a chyngor ar gael gan:\nYr Heddlu ar 101 www.dyfed-powys.pnn.police.uk\nComisiynydd Plant Cymru ar 0808 801 1000 www.childcomwales.org.uk\nY Gymdeithas Genedlaethol er Atal Creulondeb i Blant ar 0808 800 5000 www.nspcc.org.uk\nneu siaradwch â rhywun rydych chi’n ymddiried ynddynt.


Skip to content Rhaglenni eraill yr UE\nRhaglenni eraill yr UE RSS Maint testun: A |\nEr bod sefydliadau Cymru yn gallu elwa ar raglenni'r Cronfeydd Strwythurol Ewropeaidd drwy Lywodraeth Cymru, cynigir llawer o raglenni eraill a ariennir gan gyllid Ewropeaidd yn ymwneud ag arloesi, addysg, datblygu gwledig a physgodfeydd.\nO dan raglenni 2007–2013 y Cronfeydd Strwythurol, gellir cael mynediad at Gronfa Datblygu Gwledig Ewrop a Chronfa Gymdeithasol Ewrop drwy'r rhaglenni Cydgyfeirio a Chystadleurwydd a Chyflogaeth Rhanbarthol, a'r Rhaglenni Cydweithio Tiriogaethol.\nMae cronfeydd eraill yr UE werth cyfanswm o £110bn ar gael i chi yng Nghymru. Mae rhagor o wybodaeth ar gael am y cronfeydd a sut gallwch geisio amdanynt.\nHorizon 2020 (gwefan allanol) – yn hyrwyddo ymchwil ac arloesi drwy helpu addysg uwch a busnesau i fynd â'u darganfyddiadau arloesol o'r labordy i'r farchnad. Mae cymorth i wneud cais ar gael drwy SCoRE Cymru ac Uned Horizon 2020 WEFO.\nCOSME (gwefan allanol) – yn helpu i wneud busnesau bach a chanolig yn fwy cystadleuol drwy eu cefnogi i gael mynediad i gyllid a marchnadoedd.\nErasmus+ (gwefan allanol) – cyllid ar gyfer addysg, hyfforddiant a phobl ifanc sy'n canolbwyntio ar gyfleoedd astudio, gwaith, hyfforddi, addysgu a gwirfoddoli rhyngwladol. Mae cyllid chwaraeon yn canolbwyntio ar gydweithredu a gweithgareddau mewn chwaraeon ar lawr gwlad.\nEwrop Greadigol (gwefan allanol) – yn cefnogi'r sectorau diwylliannol a chreadigol, gan eu galluogi i gyrraedd cynulleidfaoedd newydd, datblygu sgiliau ar gyfer yr oes ddigidol a gwarchod amrywiaeth ddiwylliannol ac ieithyddol.\nCyfleuster Cysylltu Ewrop (gwefan allanol) – yn helpu i ddatblygu rhwydweithiau traws-Ewropeaidd rhyng-gysylltiedig sy'n gynaliadwy, yn effeithon ac yn perfformio'n rhagorol ym meysydd ynni, telathrebu a thrafnidiaeth.\nLIFE (gwefan allanol) – cyllid ar gyfer prosiectau natur, bioamrywiaeth, cadwraeth, yr amgylchedd a'r newid yn yr hinsawdd.\nEaSI (gwefan allanol) – cyllid i hybu arloesi cymdeithasol ac arbrofion polisi cymdeithasol, gwasanaethau cyflogaeth a symudedd llafur, cymorth i ddarparwyr meicrogredyd a mynediad i gyllid ar gyfer mentrau cymdeithasol.\nMae Horizon 2020 yn fenter sy'n anelu at sicrhau cystadleurwydd byd-eang Ewrop drwy ymchwil, datblygu ac arloesi.


Mynd reit lan at ddrws marwolaeth a chanu’r cloch a llwyddo dianc cyn odd hi’n rhy hwyr. • meddwl.org\nHia, Sioned Martha yw’n enw i. ’Dwi’n dod o bentre bach yn Sir Gaerfyrddin a ches i’n ddiagnosio gydag iselder ysbryd pan o’n i’n 17 mlwydd oed. Cefais blentyndod digon bodlon er fy mod yn ddrama cwîn go iawn, ond sylwais yn gynnar iawn nad oedd fy nhad yn ddyn mor siriol â thadau eraill. Roedd e’n bach o introvert, ddim yn mynd i nunlle heblaw i’w waith, dod adref, a chysgu yn rhythmig bob dydd. Prin iawn buaswn yn gweld gwên ar ei wyneb heblaw pan oedd e gyda fi neu’n chwaer neu gyda mam. Tawel iawn, a difyr oedd e rhan fwyaf o’r adegau eraill. Ro’n i wedi gweld rhyw dabledi presgripsiwn di-ri wrth ochr ei wely ond heb feddwl lot am y peth. Nawr, pan ddechreues i deimlo yn uffernol o isel tua adeg fy mhenblwydd yn 15, do’dd ddim syniad da fi beth o’dd yn mynd ymlaen yn fy mhen i. Oni’n casáu fy hun heb lot o reswm, yn hunan niweidio yn ddifrifol ac nid oeddwn wirioneddol eisiau bodoli. Dim ond achos bo chi’n gweld rhywun yn gwenu, dyw hynna ddim yn meddwl bo nhw’n hapus. Ro ni’n mwynhau cwmni ffrindiau ac ati, ond roedd fy ngolwg o fi fy hun yn llawn atgasedd.\nBuaswn yn gwneud dim byd ar ôl dod adref o’r ysgol ond crio a dweud wrthaf fi fy hun fod fy modoleth i’n ddibwynt. Buaswn yn ffendio fy hun mewn ystafell yn crio am ddim rheswm. Ni wedodd neb wrtha’i byth am sefyllfa fy nhad. Ma ‘nhad yn dod o deulu â chefndir amaethyddol felly do’dd pethe fel depression DDIM yn destun sgwrs dros y weetabix boreol neu yn y parlwr godro, a felna odd hi’n ein tŷ ni wedyn hefyd. Roeddwn i’n ifanc ac mewn lle ofnadwy heb syniad beth oedd yn mynd ymlaen yn fy mhen i, a gyda neb yn siarad am eu teimladau yn fy nhŷ i, do’dd dim lot o obaith deall bygyr all am ddim byd nes i mam weld y gwaed ar y dwfe a’r creithie ar fy mraich, ac o fan ’ny dechreues i agor lan i mam a siarad am sut oni’n teimlo am fy hun ac am fywyd.\nYdi, ma’ siarad yn beth grêt ac ma’n therapiwtig iawn rhannu problemau gydag eraill! Ond alla’i ddim gweud bo fe ‘di bod yn all hynci dori yn syth bin. Gadwodd fy ffrind gore’r ysgol ar ôl gorffen TGAU ac oni hollol ar goll. HOLLOL. Felly symudes i i ysgol arall i ddechre ’to, yn ffresh. Wrth gwrs, o’dd huna mewn cyfnod lle ro’dd mwy a mwy o bwyse ar ferched ifanc fod yn dene dene a phert a ffashynol, mynd i’r partis i gyd lle ro’dd bechgyn yn sbio arnach chi mewn ffrociau tynn lle nad oedd unrhyw le am owns o fat neu man a man se chi di aros gytre. Wel, felna oni’n teimlo am y sefyllfa ta beth. O’dd na gymaint o ferched gorjys o’m cwmpas i, ac ar y we ac ati, o’n i wedi cal digon. Penderfynes i fynd ar ddeiet, ac i’r rhai sydd acshyli’n nabod fi, i chi’n gwbod sut ath huna.\nDros gyfnod o chwe mis, trodd y ‘deiet’ yn obsesiwn.\nChi’n cofio fi’n dweud gyne bod mathe o salwch meddwl yn gallu ‘rhoi’ neu dylanwadu arnat ti i fabwysiadu cyflwr / cyflyrau eraill? Ie, wel, huna ddigwyddodd. Dechreues i off just yn bwyta’n iach a mynd i’r gym am awr neu ddwy ar ôl ysgol diwrnod neu ddau yr wythnos. Yna, oni’n bwyta llai, a llai, wedyn osgoi bwyta brecwast a mynd trw orie o ysgol tan adeg cinio lle o’n i bron llewygu angen cinio. Ar ôl rhyw hanner blwyddyn o dorri lawr bob dim o dan yr haul ro ni’n byw o ddydd i ddydd ar un afal, un fanana a photel o ddŵr. Collais lot lot o bwysau, a ro’n i’n dal i feddwl bo fi’n dew. Peth o’r enw body dysmorphia yw hyna, lle ti’n meddwl ti’n hiwj pan mewn gwirionedd ma dy gorff di literally yn bwyta ei hunan i gadw’n fyw. Gesi diagnosis o anorecsia nervosa a bulimia nervosa pan dynnodd mam fi gerfydd fy ngwallt at y doctor a hwnnw’n anfon fi’n syth at arbenigwr anhwylderau bwyta. Aye, odd y thing yn shit. Labels ac issues yn hedfan bob man. Rodd fy nghorff i’n cau lawr arnai. Ro’dd yn rhaid i fi fynd at glinic o dan gofal seicolegwraig a deietegydd tan mod i mewn ‘healthy weight.’ Yn amlwg, roedd rhaid bodloni ar wasanaeth saesneg. Dodd dim dewis – odd hi’n huna, bod yn ‘sectioned’ neu marw. Oni’n gysgod o fi fy hun. Bob wythnos, felly, ro’ n i’n colli ysgol i fynd am awr neu ddwy at y bobl mowr ‘ma yn y clinic, lle roeddent yn fy mhwyso, yn monitro beth o’n i’n bwyta ac yn siarad am deimladau ac ati. Ro’n i’n casau’r lle a phawb o’dd yn gweithio yna, ond ti’n dod i sylweddoli wrth edrych nôl mai dim ond trio helpu ti wella oedden nhw, a do’ nhw methu helpu fi os nagon i’n fodlon helpu’n hunan, ac ar y pwynt yna do’ ni ddim.\nChwe mis arall ar ol fy niagnosis, a finne heb wella dim (eto) gwna’th fy nghalon i arafu gymaint ro ni’n yr ysbyty’n aml yn styc i monitor ma’ o’dd yn cadw trac arno fe tra oni’n cysgu rhag ofn iddo fe stopio. Rodd nyrsys yn gorfod dod mewn atai bob 2 awr i gneud yn shwr oni heb farw yn fy nghwsg. Os sa fy nghalon i’n mynd yn rhy araf sa nhw’n goro dod mewn a deffro fi. Collesi fy misglwyf am blwyddyn a hanner, a do ni ddim yn siwr os sa byth yn dychwelyd ac yna’n methu cael plant.\nYn ystod hyn i gyd ro ni’n ferch ifanc 17/18 oed yn colli ffrindie left, right and centre…\n..achos bo fi constantly yn crio, yn dod i’r ysgol heb dorri off y band ysbyty oni’n goro gwisgo tra oni yna a pobl yn sbio arnai’n od, oni byth yn byta cinio a mynd yn flin os se rhywun yn deud wrthai fwyta, a rodd fy ymddangosiad wedi dirywio yn eithafol. Rodd ‘y ngwallt i’n disgyn allan, dodd dim byd yn ffitio fi, oni’n dwisgo lot o golur i guddio fy nghroen sych a hollol di – faeth, a oni’n crio gymaint odd genai lygaid coch 24/7. Oni’n ypsetio pawb o’m cwmpas i. Mam a dad yn dal dwylo yn crio yn meddwl eu bod nhw ar fin colli eu merch hynaf. Fy chwaer fach i’n 13 yn gweld ei chwaer fawr yn diflannu o flaen ei llygaid, yn crio atai yn amlwg ddim ishe colli ei hunig chwaer. A finne fod yn dangos esiampl iddi a dangos iddi’r ffordd – y ffordd cywir.\nPan oni’n gorwedd yn yr ysbyty un noson yn crio a chrio ar ol i mam a dad a Hanna fy chwaer fod yn ymweld â fi, nesi sylweddoli bod rhaid i bethau newid.\nRo ni eisie mynd i’r brifysgol a gweld fy chwaer yn mynd i brifysgol a dod yn fam ac yn famgu. Wrth farw, buaswn i’n gwneud dim ond trosglwyddo’r boen oni’n deimlo ymlaen i sawl person arall. Taclo’r gwraidd oedd angen a gwneud hynny gam wrth gam. Ffendies i ffrindie newydd, ro’n i’n sticio i ddeiet iawn fel y rhagnodir gan fy neietegydd ac oni’n mynd i bob sesiwn cwnsela. Nath fy ffrind gore i hyd y oed dod gyda fi i rhai apwyntiade doctor, a helpu fi wella’n araf bach a bob yn dipyn. Ro’dd gen i athrawes Gymraeg ANHYGOEL hefyd o’dd yna i fi 24/7 hyd yn oed pan o’dd gyda hi dosbarth llawn o blant blwyddyn 7 yn gweiddi a sgrechen. Gnes i hefyd ddisgyn mewn cariad, a dodd dim teimlad gwell na rhywun yn fy nerbyn i, yn fy eisie i ac yn fy ngharu i am yr union hyn oedden i.\nUnwaith i mi droi’n 18 ges i anti-depressants gan y Doctor a ma bywyd wedi newid yn eithriadol dros y dwy flynedd diwethaf. Esi i’r Brifysgol a gweld fy hun yn hollol newid fel person. Gesi bersbectif newydd ar fywyd, her newydd i goncro, a chyfle i symud ymlaen i gyfnod newydd sbon. Ro’dd huna dwy flynedd yn ôl, a bellach ‘dw i di magu tair stôn a hanner, ma gen i wallt hir braf eto a chroen llyfn, dwi’n caru bywyd a charu fy ffrindiau a dwi mor lwcus ohonynt! Ma’ nhw yna i fi bob tro dwi ishe chat neu angen peint a chill. A phwysicach oll, ‘dw i’n iach.\nGyfeillion, os eich bod chi’n dioddef fel nes i (dal i gal pwl fach nawr yn y man cofiwch) plîs just cewch at eich GP, siaradwch gyda’ch rhieni, gyda’ch ffrindie, a chofiwch nad yw’ch salwch chi’n diffinio pwy ydych chi.\nNa, dos dim geirie pert i gal i ddisgrifio’r beder flynedd o frwydro dwys nesi a byw gyda diffyg seratonin yn fy mrên bob dydd, ond fi yn gallu rhannu fe gyda’r byd a gweud wrthach chi bo fi di mynd reit lan at ddrws marwolaeth a chanu’r gloch a llwyddes i ddianc cyn odd hi’n rhy hwyr. Carwch eich corff chi a chi eich hunan a byddwch yn ymwybodol o eraill achos ma’ na 1 o bob 4 yn dioddef.\nCariwch ymlaen trwy’r twnnel du, bois, achos ma’r haul ar y pen draw yn aros amdanoch chi.\nBLOG: ‘Anhwylderau bwyta – a byw efo nhw’ – meddwl.org\nFIDEO: Nigel Owens yn rhannu profiadau o iselder a bwlimia ar Radio Cymru\nCYFWELIAD: Nigel Owens – meddwl.org\nGWYBODAETH: ‘Anhwylderau bwyta’ – meddwl.org\nERTHYGL: ‘Anhwylderau bwyta – sut alla i helpu?’ – meddwl.org\nCofnodwyd ar myfyrdodau\tTagiwyd fel anhwylderau bwyta, cwnsela, iselder\n← Ymateb llywodraeth i adroddiad ‘ddim digon da’ : BBC Cymru Fyw\nAlaw Griffiths ar Beti a’i Phobl : BBC Radio Cymru →


US Invlovemnet in Ww2 |authorSTREAM\nUS invlovemnet in ww2\n“Dysgu i Arwain ein Bywydau” Teitl: Beth oedd natur ymwneud America a faint o ran gymerodd hi, yn yr Ail Ryfel Byd? Sgil: Ymchwiliad Hanesyddol GCaD Cymru: UDA 1929 -1990 Credir bod pob delwedd/cartŵn yn eiddo cyhoeddus. Cafwyd llawer o’r delweddau o’r gwyddoniadur wikipedia ar y rhyngrwyd yn http://en.wikipedia.org\nBeth yw hwn?:\nBeth yw hwn? Sut mae’n gysylltiedig ag ymwneud America â’r Ail Ryfel Byd? llun parthau cyhoeddus archifau’r Genedl: http://www.archives.gov\nClipluniau trwy garedigrwydd www.ace-clipart.com\nYmwneud America â’r Ail Ryfel Byd.:\nYmwneud America â’r Ail Ryfel Byd. Ymlaen i’r dasg Roliwch y llygoden dros y wlad mewn lliw i ddarganfod rhagor! Yr Eidal a’r Affrig. Ffrainc. Japan Hawäi Ynysoedd Midway. http://serc.carleton.edu/usingdata/nasaimages/index4.html\nPam aeth yr UD i mewn i’r Ail Ryfel Byd?:\nPam aeth yr UD i mewn i’r Ail Ryfel Byd? Ym 1939 roedd America yn dal i fod yn isolationist, ond yn gweithredu polisi Les-fenthyca USS Shaw (DD-373) yn ffrwydro yn ystod ymosodiad y Japaneaid ar ‘Pearl Harbor.’ Gan ffotograffydd anhysbys, Rhagfyr 7, 1941 Corff Archifau a Chofnodion Cenedlaethol, Cofnodion Cyffredinol Adran y Llynges, 1798-1947 llun parthau cyhoeddus archifau’r Genedl: http://www.archives.gov Roedd Llynges Ymerodrol Japan wedi ymosod ar ‘Pearl Harbour’ ar fore’r 7fed o Ragfyr 7, 1941. Anelwyd yr ymosodiad annisgwyl ar ‘Pearl Harbour’, Oahu, Hawäi, at Fflyd Môr Tawel Llynges yr Unol Daleithiau a’i byddin amddiffyn Corfflu Awyr y Fyddin a Morluoedd. Roedd yr ymosodiad wedi dryllio neu ddinistrio deuddeg llong ryfel yr U.D. a 188 awyren, a lladd 2,403 o filwyr America a 68 o ddinasyddion. Nôl i’r map\nBrwydr Midway ym 1942::\nBrwydr Midway ym 1942: Trechwyd Llynges Japan gan luoedd awyr yr U.D. Roedd y fuddugoliaeth yn Midway wedi atal ymdrech fawr gan Japan i feddiannu ynysoedd Midway fel rhagarweiniad posibl ar gyfer ymosodiad ar Hawäi. Roedd llwyddiant yr ymgyrch wedi troi’r fantol o ran grym morwrol yn y Môr Tawel o blaid yr Unol Daleithiau. Llong awyrennau Japan yn cylchu i osgoi ymosodiad gan awyrenwyr yr Unol Daleithiau yn Midway, fel y’i gwelwyd o fomiwr B-17 America Llun parthau cyhoeddus o Lyfrgell y Gyngres http://memory.loc.gov Nôl i’r map\n1942- 43: Llwyddiannau yng Ngogledd Affrica a’r Eidal.:\n1942- 43: Llwyddiannau yng Ngogledd Affrica a’r Eidal. Bu lluoedd yr UD o gymorth i Brydain i orchfygu’r Natsïaid yng Ngogledd Affrica a’i helpu i ymosod ar Yr Eidal, gan beri i’r arweinydd Ffasgaidd, Mussolini, ddianc. llun parthau cyhoeddus archifau’r Genedl: http://www.archives.gov Nôl i’r map\n1944: glaniadau Dydd D.\n1944: glaniadau Dydd D. Glaniodd lluoedd y Cynghreiriaid yn Ffrainc, a dechrau symud ymlaen yn araf ar draws Ffrainc tuag at Yr Almaen. 25ain Awst 1944 lluoedd y Cynghreiriaid yn adennill Paris. llun parthau cyhoeddus archifau’r Genedl: http://www.archives.gov Nôl i’r map\nUD yn defnyddio’r bom atomig ar ddinasoedd Japan Hiroshima Nagasaki.:\nUD yn defnyddio’r bom atomig ar ddinasoedd Japan Hiroshima Nagasaki. Awst 1945, roedd America wedi bod yn bomio Japan ac eto roedd y Japaneaid yn gwrthod ildio. Gorchmynnodd Arlywydd Truman y dylid gollwng 2 fom atomig ar 2 ddinas yn Japan (Hiroshima a Nagasaki). Lladdwyd cyfanswm o 115,000 o ddinasyddion Japan gan y 2 fom yma. llun parthau cyhoeddus archifau’r Genedl: http://www.archives.gov Nôl i’r map\nOedd cyfiawnhad dros ollwng y Bom Atomig? O blaid Yn erbyn Mewn parau, defnyddiwch y wybodaeth o’r daflen waith barod, i drafod a oedd cyfiawnhad dros ddefnyddio’r Bom Atomig neu beidio yn eich tyb chi?


Gwyliwch Allan. by Stonewall Cymru - issuu\nGwyliwch Allan Ymdriniaeth deg o bobl lesbiaidd, hoyw a deurywiol yng Nghymru\nGwyliwch Allan Mae Prosiect Cyfryngau Gwyliwch Allan Stonewall Cymru yn hyrwyddo ymdriniaeth deg o faterion lesbiaidd, hoyw a deurywiol yn y cyfryngau yng Nghymru. O Wales Today i’r Western Mail, Post Prynhawn i Pobol y Cwm rydym yn gweithio gyda newyddiadurwyr ac ymchwilwyr ledled Cymru i geisio sicrhau bod y portread o fywyd hoyw yn cynrychioli Cymru’r unfed ganrif ar hugain. Wedi’i gyllido am 3 blynedd gan Comic Relief, rydym wedi gwneud cynnydd sylweddol yn y ffordd y mae materion lesbiaidd, hoyw a deurywiol (LHD) bellach yn cael eu hadrodd, yn cyfrannu at nifer o raglenni teledu a radio, ac erthyglau cylchgronau a phapur newydd proffil uchel, yn Gymraeg ac yn Saesneg. Liz Morgan Cyfarwyddydd\nIaith “Rwyt ti mor ‘gay’” Mae’r adroddiad prosiect hwn yn tynnu sylw at ganfyddiadau allweddol a llwyddiannau prosiect Gwyliwch Allan, ac yn awgrymu argymhellion a fydd yn sicrhau bod pobl lesbiaidd a hoyw yn parhau i gael eu portreadu’n realistig yn allbwn teledu, radio a phrint Cymru. I lwytho’r adroddiad hwn i lawr a chael mwy o wybodaeth am y prosiect ac adnoddau ar-lein ar gyfer newyddiadurwyr, ymchwilwyr a chynulleidfaoedd lesbiaidd, hoyw a deurywiol ewch at: www.stonewallcymru.org.uk/ gwyliwchallan\nMatthew Batten Swyddog Polisi a Materion Cyhoeddus\nMae’r cyfryngau’n offeryn pwerus. Mae gan y teledu, radio, papurau newydd a chylchgronau'r gallu i addysgu, rhoi gwybodaeth a herio unigolion. Ond gallant hefyd fod yn niweidiol i bobl lesbiaidd, hoyw a deurywiol drwy gynnal agweddau homoffobaidd. Mae’r defnydd difeddwl o iaith homoffobaidd yn y cyfryngau yn destun pryder cynyddol. Defnyddir ‘gay’ yn gyson gan bersonoliaethau yn y cyfryngau i olygu bod rhywbeth, neu rywun, yn ‘anobeithiol’ neu ‘wan’. Tynnwyd sylw at Chris Moyles, Jeremy Clarkson a Patrick Kielty o’r BBC gan gefnogwyr Stonewall Cymru am eu defnydd o sylwadau homoffobaidd ar yr awyr. Galwodd ‘Rose Tyler’, cyfaill Doctor Who, y Doctor yn “so gay”, hyd yn oed, ar ôl iddo gwyno am gael ei daro ar ei wyneb. Pan fo sêr uchel eu proffil neu gymeriadau dychmygol yn defnyddio ‘gay’ fel ymadrodd difrïol, mae’n anfon neges glir i’w cynulleidfa, nifer ohonynt yn bobl ifanc argraffadwy, bod ‘hoyw’ yn rhywbeth i’w gywilyddio ynddo neu ‘ychydig o jôc’. Mae cysylltiad cryf rhwng defnydd difeddwl iaith homoffobaidd ar rai rhaglenni radio a theledu, a defnydd eang yr un ymadroddion i fwlio plant mewn ysgolion ledled Prydain. Gall y cyfryngau chwarae rhan sylweddol\nwrth drawsnewid bywydau disgyblion ifanc lesbiaidd a hoyw sy’n rhy ofnus i fynd i’r ysgol rhag ofn dioddef ymosodiadau yn gorfforol neu ar lafar. Mae The School Report Stonewall, arolwg o dros 1100 o bobl ifanc a gyhoeddwyd ym Mehefin 2007, yn dangos bod iaith homoffobaidd yn endemig mewn ysgolion. Mae 98% o ddisgyblion hoyw yn clywed ymadroddion dilornus megis “mae mor gay” neu “rwyt ti mor gay” yn yr ysgol. Mae saith allan o bob deg yn dweud bod y bwlio yn effeithio ar eu gwaith ysgol. Hyd yn oed os nad yw disgyblion hoyw yn dioddef bwlio uniongyrchol; maent yn dysgu mewn awyrgylch lle mae iaith homoffobaidd yn gyffredin. “Mae anwybyddu’r broblem hon cystal â chyfrannu ati. Mae troi llygad ddall tuag at alw enwau difeddwl, gan edrych y ffordd arall gan ei bod yn haws, yn hollol annerbyniol” Kevin Brennan AS, Gweinidog Plant, yn siarad yng Nghynhadledd Addysg i Bawb Stonewall, 2007\nI glywed sut mae Stonewall Cymru yn taclo bwlio homoffobaidd ewch at ein gwefan Addysg i Bawb: www.stonewallcymru.org.uk/ educationforallcymru\nCafwyd beirniadaeth lem hefyd gan ein cefnogwyr yn sgil erthyglau am leoliadau rhyw cyhoeddus, neu ‘cruising’. Yn aml, mae’r erthyglau hyn yn awgrymu bod dynion hoyw yn llac eu moesau ac yn rheibus yn rhywiol, gan anwybyddu’r ffaith y gall y dynion sy’n crwydro am ryw alw’i hunain yn heterorywiol. Mae erthyglau o’r fath yn cyffredinoli’n annheg am foesoldeb dynion hoyw a deurywiol ac, oherwydd bod y mannau lleol yn aml yn cael eu rhestru, mae’n bosib eu bod yn hwyluso ysgogiad troseddau casineb yn erbyn y dynion.\nYstrydebau a datganiadau negyddol Un erthygl a ysgogodd fwy o gwynion nag unrhyw un arall yn ystod tair blynedd y prosiect oedd myfyrdodau Lowri ‘Celebrity Fit Club’ Turner ar ddynion hoyw mewn gwleidyddiaeth. Yn ei cholofn wythnosol yn y Western Mail, honnodd Ms Turner nad yw dynion hoyw yn addas i lywodraethu’r wlad gan fod eu ffyrdd o fyw yn “rhy bell o’r norm.” Gan mai cur pen mwyaf ei chyfeillion hoyw oedd penderfynu rhwng soffa lliw hufen neu un ddu, meddai Lowri Turner, “nid yw dynion hoyw yn addas i gynrychioli diddordebau’r boblogaeth yn gyffredinol.”\nYn amlwg, derbyniodd Gwyliwch Allan nifer fawr o lythyron cwyno oddi wrth bobl lesbiaidd a hoyw ledled Cymru a oedd wedi’u tramgwyddo gyda’r fath syniad ystrydebol o ddynion hoyw a deurywiol. Fel y nodwyd gan un cefnogwr: “Ymddengys bod Ms Turner yn byw mewn Cymru arall, lle mae pob dyn a menyw heterorywiol yn gadarn a chryf, ac eto yn empathetig a gofalus. Yn ei byd hi, mae’n amlwg bod pob un hoyw yn bobl sy’n mwydro, ac na ellir ymddiried ynddynt. Dyna gysur yw byw mewn ymennydd mor syml!”\nMae’r cyfryngau yn chwarae rhan enfawr wrth ddylanwadu ar farn gyhoeddus tuag at bobl lesbiaidd, hoyw a deurywiol. Mae’n rhwydd iawn diystyru rhagdybiaethau ystrydebol fel hwyl ddiddrwg, ddiniwed, ond mae ystrydebau, pan mai dyna’r unig ddelweddau sy’n cael eu portreadu, yn niweidiol ac yn medru ysgogi erledigaeth bobl lesbiaidd a hoyw. Canfu ymchwil a gomisiynwyd gan Stonewall Cymru (Eich Cyfrif Neu’ch Eithrio, 2003) bod cyfran fawr o bobl lesbiaidd a hoyw yn teimlo eu bod wedi dioddef camwahaniaethu a chamdriniaeth o achos y portreadau yn y cyfryngau. Roedd y ffurfiau mwyaf cyffredin o gamwahaniaethu, a\nbrofwyd gan 65-69% o’r rhai a ymatebodd, yn cynnwys “cael eich tramgwyddo gan ddatganiadau cyhoeddus am foesoldeb hoywon” a “cael eich tramgwyddo gan erthyglau neu erthyglau golygyddol yn y cyfryngau print”. Sefydlwyd Gwyliwch Allan o ganlyniad uniongyrchol i’r canfyddiadau hyn. Er gwaethaf ymdrechion Gwyliwch Allan i adeiladu perthynas gyda’r cyfryngau yng Nghymru a’r cynnydd sylweddol yn yr adroddiadau teg am fywydau LHD, mae barn bobl LHD yng Nghymru yn parhau i fod yn negyddol iawn am y cyfryngau print a darlledu. Datgelodd canlyniadau trydydd arolwg Stonewall Cymru o bobl lesbiaidd, hoyw a deurywiol yng Nghymru (Eich Cyfrif a’ch Cynnwys, 2007) bod: 60% o bobl lesbiaidd, hoyw a deurywiol wedi’u tramgwyddo gan bortread o bobl hoyw ar y teledu 63% wedi’u tramgwyddo gan erthyglau yn y wasg, a 59% gan ddatganiadau cyhoeddus am bobl LHD 65% wedi’u tramgwyddo gan y diffyg portread cadarnhaol o bobl LHD ledled bob cyfrwng.\nAmlygrwydd cymeriadau hoyw ar y teledu Mae cymeriadau lesbiaidd, hoyw a deurywiol yn amlwg ar nifer o brif raglenni BBC Cymru ac S4C. Yr un amlycaf yw’r cymeriad carismataidd, Capten Jack, a bortreadir gan yr actor agored, John Barrowman, yn Doctor Who a Torchwood. Mae Capten Jack yn fflyrtio gyda’r Doctor a’i gydymaith benywaidd, mewn rhaglen amser te sydd wedi’i anelu at gynulleidfa deuluol, ac eto mae’n parhau i fod yn gymeriad poblogaidd iawn, a’i rywioldeb yn ymylol i’r rhaglen.\nYr effaith oedd gwneud 49% o’r rhai a holwyd yn bryderus am erledigaeth homoffobaidd yn sgil portreadau yn y cyfryngau. Mae Gwyliwch Allan yn ymateb i nifer o enghreifftiau o ystrydebau sarhaus neu ddatganiadau cyhoeddus ar foesoldeb bobl lesbiaidd, hoyw a deurywiol. Gofynnwn i gael cwrdd gyda golygyddion neu wneuthurwyr rhaglenni ac rydym yn anfon ein\nhadroddiadau ymchwil diweddaraf er gwybodaeth. Ac rydym bob amser yn annog pobl lesbiaidd a hoyw i herio newyddiadurwyr a gwneuthurwyr rhaglenni os ydynt wedi’u tramgwyddo gan y ffordd y maent yn cael eu portreadu. Wedi’r cyfan, nhw sy’n edrych ar y radio neu deledu, neu’n gwario eu harian prin ar gyhoeddiadau’r wasg.\nCafwyd cymeriadau lesbiaidd a deurywiol yn yr opera sebon Gymraeg, Pobol y Cwm, yn fwyaf diweddar mewn stori bwysig gyda ‘Brit’ a ‘Gwyneth’, ac mae’r cymeriadau hynny yn parhau i gael straeon sydd ar wahân i’w rhywioldeb. Mae’r ddrama Caerdydd ar S4C yn cynnwys straeon hoyw amlwg, ac mae gan y gyfres ddrama Belonging ar BBC One Wales gymeriadau hoyw amlwg gan gynnwys, yn y gyfres yn 2007, stori’n datblygu rhwng menyw ganol oed, agored lesbiaidd, a menyw wedi ysgaru. Eto roedd canfyddiadau adroddiad Tuned Out Stonewall, 2006, a oedd yn ymchwilio i’r\nportreadau o bobl lesbiaidd a hoyw yn ystod 168 munud o raglenni oriau brig ar BBC Un a BBC Dau, yn dangos nad oedd pobl hoyw sy’n talu am eu trwydded deledu yn derbyn gwerth eu harian. Portreadwyd bywyd hoyw yn realistig am ddim ond chwe munud, ac allan o 168 munud o raglenni, 38 munud yn unig oedd o gyfeiriadau hoyw, cadarnhaol neu negyddol. Nodwyd nad oedd lesbiaid “prin yn bodoli ar y BBC.” (Tuned Out, 2006). Mae profiad Gwyliwch Allan o raglenni BBC Cymru ychydig yn wahanol i rwydwaith BBC Un a BBC Dau. Cynrychiolir cymeriadau lesbiaidd, hoyw a deurywiol mewn rhai rhaglenni Cymraeg a Saesneg. Rydym wedi gweithio’n agos gydag adrannau materion cyfoes a drama er mwyn sicrhau eu bod yn derbyn gwybodaeth gywir a phrofiadau gwirioneddol pobl LHD er mwyn sicrhau bod bywyd hoyw yng Nghymru yn cael ei bortreadu’n realistig. Serch hynny, er gwaethaf y gwaith cadarnhaol sy’n digwydd yng Nghymru, gall enw da’r BBC gael ei danseilio gan sylwadau homoffobaidd gan sêr y rhwydwaith megis Chris Moyles a Jeremy Clarkson.\nYmgysylltu gyda chynulleidfaoedd Rhan hanfodol o waith Gwyliwch Allan fu cychwyn grymuso bobl lesbiaidd, hoyw a deurywiol i deimlo bod modd iddynt gyfranogi mewn trafodaethau yn y cyfryngau. Bu hyn yn arbennig o bwysig gan ein bod yn derbyn ceisiadau yn gyson gan newyddiadurwyr i ddarparu astudiaethau achos ar gyfer adroddiadau newyddion neu raglenni dogfen. Buom yn gweithio gyda Quadrant Media & Communications Ltd i gynllunio rhaglen hyfforddiant y cyfryngau, a oedd yn cynnwys technegau cyfweliadau cyfryngau llwyddiannus a phrofiadau\nymarferol o wneud cyfweliadau radio a theledu, yn fyw ac wedi’u recordio o flaen llaw, a pharatoi ar gyfer cyfweliadau ar gyfer y wasg a dros y ffôn. Derbyniodd dros 30 o bobl LHD, yn cynrychioli grwpiau LHD a rhai nad ydynt yn LHD, neu bobl yn siarad am brofiad personol, yr hyfforddiant cynhwysfawr hwn. Rydym wedi ymrwymo i gynrychioli’r amrywiaeth o fewn y gymuned LHD, ac wedi hyfforddi pobl lesbiaidd, deurywiol, dynion hoyw, pobl hyn ac iau, pobl o ffydd a phobl ag anabledd, ac mae nifer wedi rhoi cyfweliadau i’r cyfryngau lleol a chenedlaethol.\nEr mwyn i Gwyliwch Allan ymgysylltu yn llawn gyda chynulleidfaoedd ledled Cymru, roedd angen i ni fod yn rhagweithiol gyda’n defnydd o gyfryngau newydd er mwyn cyrraedd at bobl nad ydynt yn defnyddio cyfryngau traddodiadol Cymreig. Mae’r rhyngrwyd yn ffordd boblogaidd o gyrraedd at wybodaeth, yn arbennig ymysg bobl ifanc, ac roedd ymgynghoriad gyda grwpiau LHD a rhai nad ydynt yn LHD yn awgrymu bod angen gwefan yn cynnwys gwybodaeth LHD penodol i Gymru. Roeddem hefyd yn cydnabod bod newyddiadurwyr angen mynediad uniongyrchol at wybodaeth gywir ar ystod eang o faterion LHD penodol i Gymru. Gan gofio hynny, datblygwyd gwefan ddwyieithog, glir, hawdd ei defnyddio, sy’n darparu’r newyddion, gwybodaeth ac ymchwil ddiweddaraf ar ystod eang o faterion LHD penodol i Gymru. Lansiwyd gwefan Stonewall Cymru ym mis Medi 2005 ac mae’n parhau i dderbyn dros 2000 o ymweliadau bob mis. Mewn partneriaeth gyda Canllaw Online, sy’n datblygu a chefnogi gwasanaethau gwybodaeth i bobl ifanc, cynhaliwyd cyfres o sgyrsiau ar y we, er mwyn i bobl ifanc sgwrsio gyda’i gilydd a gyda phobl broffesiynol, a rhannu profiadau\nam fwlio homoffobaidd a diogelwch personol. Roedd modd i bobl ifanc siarad gyda chynrychiolwyr o sefydliadau megis ChildLine, Ymddiriedolaeth Suzy Lamplugh, Llinell Gymorth LHDT Cymru ac Uned Cefnogaeth Lleiafrifoedd De Cymru a gofyn am gyngor a chefnogaeth bellach. Mae sgyrsiau ar y we yn ffyrdd ardderchog o ymgysylltu gyda phobl ifanc mewn ffordd sy’n berthnasol iddynt. Bu’r ymateb yn gadarnhaol iawn ac mae wedi ein hannog i barhau i ddefnyddio sgyrsiau ar y we i gyrraedd at gynulleidfaoedd newydd. Ar hyn o bryd rydym yn edrych ar opsiynau o ddefnyddio podlediad a vodlediad, a fydd yn galluogi pobl i lwytho deunydd sain a fideo i lawr i’w ffonau symudol, chwaraewyr MP3 a gliniaduron. Mae podledu yn boblogaidd ymysg pobl iau felly byddwn yn canolbwyntio yn y lle cyntaf ar wneud rhaglenni ar fwlio homoffobaidd mewn ysgolion/colegau a’r gweithle, ac yna yn datblygu pod a vodlediadau i edrych ar ymgyrchoedd eraill, er enghraifft; troseddau casineb, gofal iechyd a chynrychiolaeth LHD yn y cyfryngau. Bydd cynhyrchu ein cynnwys sain/fideo ein hunain yn rhoi cyfle i ni drosglwyddo gwybodaeth hanfodol mewn ffyrdd newydd a chyffrous.\nArgymhellion Mae cynrychiolaeth o bobl lesbiaidd, hoyw a deurywiol wedi gwella ers i Gwyliwch Allan gychwyn monitro’r cyfryngau yng Nghymru. Serch hynny, rydym yn cydnabod bod angen gwneud mwy o waith er mwyn sicrhau bod materion LHD yn cael eu portreadu yn gywir yn y cyfryngau Cymraeg a Saesneg. Rydym wedi datblygu nifer o argymhellion er mwyn annog cynrychiolaeth deg o bobl hoyw yng nghyfryngau Cymru. Mae Gwyliwch Allan yn argymell y dylai newyddiadurwyr a gwneuthurwyr rhaglenni: gymryd camau brys i edrych ar sylwadau homoffobaidd difeddwl yn eu hallbwn\nMwy o wybodaeth ymgynghori gyda Stonewall Cymru a grwpiau cymunedol LHD lleol er mwyn sicrhau bod y portread o bobl LHD yn cynrychioli Cymru’r unfed ganrif ar hugain yn realistig\nProsiect Cyfryngau Gwyliwch Allan www.stonewallcymru.org.uk/lookout www.stonewallcymru.org.uk/gwyliwchallan Tuned Out: Portread y BBC o bobl lesbiaidd a hoyw www.stonewall.org.uk/tunedout\nsicrhau bod cymeriadau lesbiaidd, hoyw a deurywiol yn cael eu portreadu yn realistig a chywir. Gall Gwyliwch Allan hefyd ddod o hyd i bobl ‘go iawn’ ar ran newyddiadurwyr, i siarad am eu profiadau personol ar ystod o faterion LHD. Os hoffech weithio gyda ni, cysylltwch â: cymru@stonewallcymru.org.uk neu ffoniwch 029 2023 7744.\nddefnyddio rhestr termau cydraddoldeb Gwyliwch Allan ar-lein, sy’n rhestri iaith sarhaus ac yn awgrymu termau gwahanol. www.stonewallcymru.org.uk/ language sicrhau bod ymdriniaeth o faterion lesbiaidd, hoyw a deurywiol yn osgoi gorgynnwrf, a deall effaith cynnal ystrydebau\nCynlluniwyd a chynhyrchwyd gan Commedia Cardiff House Cardiff Road CF63 2AW 0845 130 1508\nStonewall Cymru Cardiff 3ydd llawr Transport House 1 Heol y Gadeirlan Caerdydd CF11 9SB Ff么n 029 2023 7744\nBangor Ty^ Gwydr 1 Rhes Trefelyan Stryd Fawr Bangor LL57 1AX Ff么n 0845 4569823 Fax 07092 333962\nYmdriniaeth deg o bobl lesbaidd, hoyw a deurywiol yng Nghymru.


Rydym yn cystadlu ar lefel byd-eang ym maes ymchwil y dyniaethau, gyda chryfderau ym mhob agwedd o fywyd cymdeithasol a diwylliannol.\nMae ymchwil a chydweithio ym mhob un o 11 o Ysgolion Academaidd y Coleg yn llywio arfer a pholisi yn uniongyrchol ac yn ein helpu ni i ddeall a ffurfio ein dyfodol.\nMae gwaith ymchwil y Coleg yn canolbwyntio ar rai o'r meysydd mwyaf hir sefydledig o ymdrech academaidd dynol fel hanes, y gyfraith a cherddoriaeth. Rydym yn darparu cronfa wybodaeth a ddiweddarir yn barhaus ar gyfer y proffesiynau, yn holi cwestiynau am ddatblygiad ein cymdeithasau ac archwilio materion cyfoes brys.\nMae Llywodraeth Cymru a Llywodraeth y Deyrnas Unedig wedi galw ar ein harbenigwyr i adolygu dyfodol y diwydiannau digidol, llywio'r Bil Trais yn erbyn Menywod, Cam-drin Domestig a Thrais Rhywiol (Cymru), a rhoi cyngor ar isafswm prisiau alcohol.\nMae ymchwil y Coleg wedi llywio, ymhlith pethau eraill, strategaeth gwrthderfysgaeth Prevent y Swyddfa Gartref, helpu plant yn eu harddegau yn Affrica i siarad am y tro cyntaf am eu profiadau am fyw gyda HIV/AIDS a ffurfio fframwaith cyfreithiol eglwysi Anglicanaidd. Mae hefyd wedi cael dylanwad mawr ar bolisi ac arfer bwyd ysgol yn y Deyrnas Unedig a thu hwnt.\nMae nifer o Ysgolion a Chanolfannau'r Coleg yn cael eu cydnabod yn awdurdodau yn eu meysydd priodol, gan gynnwys yr Ysgol Newyddiaduraeth, y Cyfryngau a Diwylliant, Ysgol Busnes Caerdydd, yr Ysgol Gynllunio a Daearyddiaeth, a Chanolfan Llywodraethiant Cymru.\nMae'r Coleg yn ymroi i ymgysylltu â chymunedau Cymru a chymunedau cenedlaethol a rhyngwladol yn ei waith. Mae ei gysylltiadau â'r Gymuned leol wedi helpu plant ysgol a thrigolion yng Nghaerau a Threlái yn Ne Cymru i ailgysylltu â'u hanes. Yn ogystal, mae'r Ganolfan Newyddiaduraeth Gymunedol yn helpu i lywio dyfodol newyddion lleol gyda gwefannau poblogaidd Cymraeg Pobl Caerdydd a Ll@is y Maes a mentrau fel Digidol ar Daith.\nMae'r Coleg yn mynd ar drywydd ymchwil arloesol, rhyngddisgyblaethol ar draws ei Ysgolion, yn cydweithio gydag ymchwilwyr yn y Brifysgol ac yn allanol. Mae'n denu dyfarniadau ymchwil mawr gan gynghorau cyllido ac mae ei academyddion yn cael eu comisiynu'n rheolaidd i gyflawni prosiectau mawr ar gyfer sefydliadau a diwydiannau yn y Deyrnas Unedig ac o gwmpas y byd.\nMae gan y Colegau gryfderau ym mhob maes o ddiwylliant, cymdeithas, gwleidyddiaeth a'r economi. Mae'r rhain yn cynnwys themâu fel:\nLlywodraethiant a Datganoli\nDiwylliant a hanes Cymru


Mae cynllun trawiadol y cyfleusterau dyfrol yn cynnwys pwll 25 metr, 6-lôn ar gyfer cystadleuaeth a digon o le i 300 o wylwyr eistedd. Yn ogystal â hyn, mae’r cyfleusterau yn cynnwys pyllau digwyddiadau, llithren 65 metr sydd yn wych i’r teulu, yn ogystal â phwll swigod i ymlacio ynddo a reid dŵr gwyllt i’r rhai mwy anturus.\nFe hoffem feddwl bod ein rhaglen o weithgareddau yr un mor drawiadol â’n cyfleuster. Rydym yn cynnig ystod lawn o wersi nofio o fabanod drwodd i oedolion nad ydynt yn nofio at safonau a gydnabyddir yn genedlaethol, dosbarthiadau aqua-ymarfer i gerddoriaeth, sesiynau i’r rhai 50+, sesiynau i’r teulu a Nosweithiau Sblash ac mae cyfleusterau ar gael i bobl sydd ag anableddau.\nYnghyd â chlwb nofio llwyddiannus, clwb nofio tanddwr a chlwb achub bywyd, dylai fod gan y pwll raglen sydd â rhywbeth at ddant pawb, ond os na, gadewch i ni wybod.\nDysgwch i nofio gyda ni\nMae nofio yn sgil hanfodol y dylai pawb ddysgu er mwyn aros yn ddiogel ger y dŵr. Mae Canolfan Hamdden a Gweithgareddau Byd Dŵr yn cynnig amgylchedd gwych i bobl o unrhyw oedran i ddysgu sut i nofio yn eu hysgol nofio Freedom Leisure.\nMae Byd Dŵr yn cynnig amrywiaeth eang o ddosbarthiadau nofio ar gyfer plant ac oedolion, boed hynny i wella eich strôc neu os ydych yn dechrau o'r dechrau, mae ysgol nofio Freedom Leisure yn berffaith i bawb. Caiff dosbarthiadau eu dysgu gan hyfforddwyr cymwysedig, sy'n defnyddio meini prawf Nofio Cymru i asesu a gweithio tuag at fathodynnau neu ddyfarniadau.\npolisi derbyn plant i nofio\nRhaid i blant dan 5 oed gael eu cyd-fynd a'u goruchwylio yn y dŵr gan oedolyn ar gymhareb 1 oedolyn i 1 plentyn.\nRhaid i blant rhwng 5 a 7 oed gael eu cyfuno a'u goruchwylio yn y dŵr ar gymhareb 1 oedolyn i 2 blentyn.\nGall plant dros 8 oed fynd i mewn i'r pwll heb fod yn gwmni.\nSylwch na fydd pobl sydd ddim yn gallu nofio yn cael eu caniatáu ar yr offer chwyddadwy.\nSesiynau rhiant a phlentyn\nMae'r sesiynau hyn yn ymlacio'r rheolau o gwmpas y gymhareb o rieni i blant yn y pwll. Mae hyn yn caniatau i oedolyn gymryd 2 o blant dan 4 oed i'r pwll.\nPob Dydd Sul 9-11yb\ncyfarwyddyd pwll nofio\nRydym yn ymdrechu’n barhaus i gynnal y safonau uchaf o ansawdd dŵr yn y pwll i’w fwynhau gan ein cwsmeriaid. Gall cwsmeriaid ein cynorthwyo gyda’r broses hon trwy gael cawod cyn nofio a gwisgo dillad nofio glân. Rydym eisiau i gwsmeriaid deimlo’n gyfforddus wrth ddefnyddio ein pyllau ac yn ymfalchïo mewn bod yn ddarparwr hamdden i bawb. Gweler ein canllaw dillad nofio er mwyn rhoi eglurhad pellach ar hyn.\nrhaid i ddillad nofio fod yn addas ac yn briodol\nRydym yn croesawu cwsmeriaid sy’n gwisgo\nRydym yn croesawu cwsmeriaid sy’n gwisgo gwisgoedd nofio, ffrogiau nofio, bicinis, gwisgoedd tankinis, gwisgoedd burkinis, siwtiau cynnal gwyleidd-dra\nTrowsusau nofio, siorts nofio\nRhaid i fabanod a phlant bach nad ydynt eto’n defnyddio’r toiled wisgo clwt/cewyn nofio o dan ddillad nofio priodol megis clwt nofio neoprene, siwt nofio neu siwt nofio gwlyb (wetsuit).\nYn ychwanegol at wisgoedd nofio, gall cwsmeriaid wisgo crysau-t gyda lycra ynddynt (llawes hir neu fyr), siorts neu legins\nRydym yn atgoffa cwsmeriaid y gall gwisgoedd nofio nad ydynt wedi’u gwneud o ddeunydd a all wrthsefyll clorin gael eu difrodi\nRydym yn gofyn i gwsmeriaid wisgo dillad sy’n gorchuddio eu corff yn ddigonol ac nad ydynt yn dryloyw pan fyddant yn wlyb\nceisiwch ymatal rhag gwisgo\nDillad isaf/ gwaelod bicini steil thong\nEitem denim, trwm a/neu ddillad llac\nDillad wedi’u gwneud o gotwm\nArgymhellir tynnu unrhyw emwaith cyn nofio\nGall cwsmeriaid wisgo esgidiau pwll addas wrth symud o’r cyfleusterau newid at ochr y pwll, dim esgidiau awyr agored\nDim ond sanau pwll y gellir eu gwisgo wrth nofio. Fodd bynnag, os oes gennych gyflwr meddygol a bod angen esgidiau ychwanegol arnoch, siaradwch â’r dderbynfa cyn mynd i mewn i’r pwll i nofio.\nByd Dŵr Wrecsam yw'r lle perffaith i fynd â'ch teulu am nofio. Cymerwch sblash mewn pwll dysgwr sy'n cael ei gadw ar 31 ° C i gadw rhai bach yn gynnes. Mae'r rapids a'r sleid dŵr yn berffaith i ddiddanu plant hŷn! Mae gan y prif bwll ddigon o le i nofwyr ifanc chwarae a nofio.\nFfoniwch ymlaen llaw i sicrhau bod ein pwll dysgwr / rapids / sleidiau ar agor yn ystod eich amser ymweld\nFfoniwch ni ar 01978 297300\nSesiwn nofio hwyl i'r teulu\nWEDI'I GANSLO COVID\nYmunwch â ni am ein sesiwn hwyl i'r teulu bob dydd Sadwrn. Bydd yr offer chwyddadwy mawr yn y pwll ar gyfer y sesiwn hon ac mae'n agored i nofwyr i rasio i'r gorffen. Bydd y sleid ar gau yn ystod y sesiwn hon.\nRwy’n defnyddio pwll nofio Byd Dŵr yn bennaf o leiaf dwywaith yr wythnos ac mae'r pwll a’r cyfleusterau’n wych a’r staff yn barod iawn i helpu\nllenwch y ffurflen isod i wybod mwy a dewis y pwll nofio o’ch dewis\nI holi am logi'r pwll llenwch ein ffurflen archebu a dychwelyd at waterworld@freedom-leisure.co.uk


Galw am sicrwydd i brosiect lagŵn llanw Bae Abertawe - BBC Cymru Fyw\nGalw am sicrwydd i brosiect lagŵn llanw Bae Abertawe\nMae Aelod Seneddol o Gymru wedi annog Llywodraeth y DU i beidio â pheryglu cynlluniau i godi lagŵn llanw gwerth £1 biliwn ym Mae Abertawe.\nDywedodd Geraint Davies, AS Llafur Gorllewin Abertawe, fod y prosiect yn hanfodol ar gyfer sicrhau "dyfodol gwyrdd" gan gyhuddo gweinidogion San Steffan o "gamu'n ôl" o'u cefnogaeth i'r cynllun.\nYm mis Medi, fe wnaeth y cwmni sydd tu cefn i'r fenter, Tidal Lagoon Power, ddweud eu bod yn cynnal trafodaethau gyda gweinidogion ynglŷn â'r pris y dylid ei dalu am ynni sy'n cael ei gynhyrchu gan y lagŵn.\nYn ôl adroddiadau yn y wasg ddydd Iau roedd y cwmni wedi gorfod diswyddo gweithwyr o'u canolfan yn Sir Gaerloyw.\nDywedodd Mr Davies: "Fe wnaeth y Canghellor gyfeirio yn benodol a chefnogi'r lagŵn yn ei gyllideb cyn yr etholiad cyffredinol, ac fe ddaeth y prif weinidog i Abertawe yn ystod ymgyrch yr etholiad gan fynegi cefnogaeth."\nOnd nawr mae Mr Davies yn cyhuddo gweinidogion o gymryd "cam yn ôl," gan ychwanegu: "Nid nawr yw'r amser i'r llywodraeth droi eu cefn ar Lagŵn Abertawe, ond yn hytrach dylent sefyll yn gadarn tu ôl i'r ymroddiad i sicrhau dyfodol gwyrdd. "\nMewn datganiad dywedodd Tidal Lagoon Power: "Ein gweledigaeth yw cyflenwi 8% o anghenion ynni'r DU drwy godi chwe lagŵn ac rydym wedi tyfu yn gyflym er mwyn datblygu'r cynlluniau hyn.\n"Ond nawr mae disgwyl y bydd ein prosiect cyntaf yn dechrau flwyddyn yn hwyrach na'r disgwyl ac mae hynny gyda goblygiadau i'n datblygiad."\nLlyn artist o'r lagŵn\nLagŵn: 'Gobaith newydd,' medd cwmni


Helpu Teuluoedd sy’n Gweithio – dull ariannu newydd gan y Cronfa Gymunedol y Loteri Genedlaethol – Blog Cronfa Gymunedol y Loteri Genedlaethol Cymru\nChwefror 26, 2018 Chwefror 2, 2021 tnlcommunityfundwales\nHelpu Teuluoedd sy’n Gweithio – dull ariannu newydd gan y Cronfa Gymunedol y Loteri Genedlaethol\nMae Cronfa Gymunedol y Loteri Genedlaetholf yng Nghymru wedi lansio Helpu Teuluoedd sy’n Gweithio, gan gynnig grantiau hyd at £500,000 dros bedair blynedd ar gyfer prosiectau i weithio gyda theuluoedd sydd wedi’u heffeithio gan dlodi ‘tra’n gweithio’ i wella’u bywydau. Yr hyn y byddech yn ei ddisgwyl gan y Gronfa, mwy neu lai? Ond mae ‘na rhywbeth gwahanol fel y mae Andy Brown, Rheolwr Ariannu Helpu Teuluoedd sy’n Gweithio yn dweud wrthym:\n“Mae ariannu cyfnod datblygu’r prosiect yn gam newydd i ni. Yn gynyddol rydym wedi bod yn gofyn i fudiadau sy’n ymgeisio i’n cynlluniau grant ddangos sut maent yn galluogi’r bobl a fydd yn elwa i arwain wrth ddatblygu’r prosiect. Rydym wedi bod yn gwrando ar adborth ynglŷn â’r ffordd orau i ni helpu mudiadau ac mae’r rhaglen hon yn cynnig ffordd i ni wneud hynny. Rydym yn gobeithio y bydd mudiadau’n croesawu’r cyfle hwn ac yn cyflwyno cais i ni.”\nYn wir mae’r broses ymgeisio’n wahanol iawn i’r hyn sydd gennym fel arfer. Yn lle disgrifio beth fydd y prosiect yn ei gyflwyno, caiff rhan o’r grant ei defnyddio i ariannu cyfnod datblygu a fydd yn rhoi cyfle i’r mudiadau a’r buddiolwyr benderfynu ar yr hyn y maen nhw eisiau i’r prosiect ei gyflwyno. Mae’r dull hwn yn golygu na fydd prosiectau’n gallu disgrifio’n fanwl yr hyn y maent yn bwriadu ei wneud pan fyddant yn gwneud y cais cychwynnol, gan na fydd hwn yn glir hyd nes y crëir cynllun prosiect yn sgil y cam cyntaf.\nEsboniodd Andy: “Rydym yn gwybod bod hon yn strategaeth risg uwch i ni ond rydym eisiau dangos ein bod o ddifrif am alluogi pobl i arwain ac mae gwaith datblygu ariannu sy’n cynnwys y bobl a fydd yn elwa o’r prosiect yn gam mawr tua’r nod hwnnw. Rydym eisiau i fudiadau neidio’r bwlch a gwrando o ddifrif i’r hyn y mae’r teuluoedd ei eisiau a’r hyn y mae ei angen arnynt. Byddwn yn asesu ceisiadau’n rhannol ar sail pa mor effeithiol y mae cynigion yn debygol o fod wrth ennyn diddordeb teuluoedd sy’n gweithio yn ystod blwyddyn gyntaf y prosiect.”\nMae’r fenter Helpu Teuluoedd sy’n Gweithio wedi dod i fodolaeth gan i ni gydnabod y nifer cynyddol o bobl sydd mewn tlodi yng Nghymru, er gwaetha’r ffaith eu bod yn gweithio. Bydd disgwyl i ymgeiswyr llwyddiannus dargedu aelwydydd gydag o leiaf un person sydd â swydd amser llawn neu ran-amser neu sy’n hunangyflogedig ac yn magu o leiaf un plentyn o dan 18 oed.\nPrevious Rhaglen Arian i Bawb y Loteri Genedlaethol: Grantiau ar gyfer prosiectau dan arweiniad cymunedau, er budd cymunedau.\nNext “Rwy’n dwlu ar y fferm – mae’n lle gwych a chynhwysol. Mae wedi helpu fi i fwynhau pethau eto.”


Llên, gwleidyddiaeth a hunaniaeth - BBC Cymru Fyw\nLlên, gwleidyddiaeth a hunaniaeth\nDdydd Gwener ar faes y Brifwyl ym Meifod, mae Daniel G. Williams a Simon Brooks wedi bod yn y Lolfa Lên i drafod Cymreictod a hunaniaeth, yn sgîl cyhoeddi llyfrau ar y pwnc yn ddiweddar.\nCyn sesiwn 'Llenyddiaeth, Gwleidyddiaeth, Hunaniaeth', bu Daniel G. Williams a Simon Brooks yn rhoi blas o'r hyn fyddan nhw'n drafod i Cymru Fyw.\nSimon Brooks: Cymru ein Gwlad\nMae gan Ifor ap Glyn fersiwn Gymreig o 'Dead Parrot Sketch' John Cleese ble mae dyn yn cwyno wrth siopwr ei fod wedi prynu parot sydd wedi marw. 'No, no', meddai'r siopwr, 'he's not dead, he's restin'!'\nAc felly mae efo ieithoedd lleiafrifol yn sgets Ifor. Maent hwythau hefyd yn 'restin'', yn cael seibiant bach cyn cael eu hadfer - yn y dyfodol, bob tro yn y dyfodol.\nMae'r sgets yn ein hatgoffa y gall cenhedloedd ac ieithoedd farw, ac amhosib yw eu hatgyfodi wedyn.\nPriod waith cenedlaetholdeb Cymreig yw gofalu am y 'parot' - gofalu am y genedl, gwneud yn siŵr na fydd yn marw. Mae materion cymdeithasol yn bwysig hefyd, ond Cymru a'r Gymraeg yw'r flaenoriaeth.\nDa ni'n byw mewn oes o negeseuon syml mewn gwleidyddiaeth.\nMae nerth ymgyrch Jeremy Corbyn am arweinyddiaeth y Blaid Lafur, twf Ukip ymysg yr henoed, a llwyddiant yr SNP yn yr Alban oll yn tystio i hyn.\nFelly mae angen i genedlaetholdeb Cymreig ailddarganfod ei neges graidd ei hun.\nA'r neges yw fod Cymru'n genedl, mai Cymraeg yw ei phriod iaith, a bod gwladgarwch 'syml' o'r fath yn debycach o ddwyn llwyddiant na chynghreirio â radicaliaeth Brydeinig.\nDaniel G. Williams: Aml-ddiwylliannedd\nFel Simon, rwy'n gweld adfywiad ieithyddol yn hanfodol i Gymru'r dyfodol, ond fydd hyn ond yn bosib os cysylltwn yr iaith a mudiadau cymdeithasol sy'n datblygu. Aml-ddiwyllianaeth yn hytrach na cheidwadaeth yw fy nadl i.\nMae yna ddwy ddelwedd gyffredin yn y trafodaethau cyfoes ar aml-ddiwylliannedd. Y cyntaf yw'r 'melting pot', y pair tawdd. Dyma'r ddelfryd gymathol - fod pobloedd yn dod at ei gilydd, yn rhoi heibio eu priodweddau neilltuol, ac yn ymdoddi i un diwylliant. Mewn cyferbyniad â'r ddelwedd hon awgrymir y fowlen salad. Nid oes ymdrech i gymysgu'r cyfan yn y ddelwedd yma, ond gall y cynhwysion gwahanol orwedd yn ddestlus a heddychlon y drws nesaf i'w gilydd. Dyma'r ddelfryd aml-ddiwylliannol.\nPa bynnag ddelwedd ddefnyddiwn ni, mae gan y syniad o Brydain fel rhyw bair neu fowlen y gall amrywiaeth o bobl fod yn gynhwysion ynddi hanes hir. Ac mae'r Brydain ryddfrydol, gynhwysol honno wastad wedi ei chreu mewn gwrthgyferbyniad â'r 'llwythau' cul neilltuol sy'n cyfrannu iddi.\nOnd mae'r ddwy ddelwedd yn gofyn cwestiwn mwy sylfaenol. Beth yw gwead y fowlen neu'r pair ei hun? Os mai Prydeindod yw'r pair, yna perthyn y Cymry a'r Albanwyr i'r cynhwysion, a rhwydd hynt iddynt gyd-fodoli gyda lleiafrifoedd eraill yn ôl y ddelfryd aml-ddiwylliannol, neu gael eu cymysgu'n un yn ôl y ddelfryd gymathol.\nUn ffordd neu'r llall, grwpiau ethnig ydynt yn cyfrannu at Brydeindod. Y pair Prydenig sydd â'r gallu i ddal a chynnal lluosogedd. Cynhwysion digyfnewid yw'r bobloedd sy'n cyfrannu at y lluosogedd hwnnw.\nOnd dadl y cenedlaetholwr Cymreig neu Albanaidd yw mai'r pair neu'r fowlen yw eu cenhedloedd nhw hefyd. Nid cynhwysyn. Nid grŵp ethnig, neu hil mo'r Cymry yn y weledigaeth yma, ond cenedl aml-ddiwylliannol yn ei thermau ei hun a all gynnwys Cymry Iddewig, Cymry Affricanaidd ac yn y blaen. Aml-ddiwylliannedd, nid rhyw droi yn ôl at genedlaetholdeb cyntefig, yw'r her fwya' sylfaenol i Brydeindod heddiw.\nGall Cymreictod sydd wedi ei seilio ar linach neu ar ddiwylliant penodol gyfrannu'n ddigon hawdd i'r naratif Prydeinig cymathol. Beth na all y naratif Prydeinig ddygymod â fe yw hawl y lleiafrifoedd i fod yn aml-ddiwylliannol eu hunain.\nFelly fy nadl i yw na ddylem ymwrthod â'r sifig, sy'n arf defnyddiol inni o ran gwrthwynebu Prydeindod yn ogystal â gwrthsefyll anoddefgarwch ethnig. Yn hytrach dylem hawlio tiriogaeth y sifig i'n hunain a defnyddio aml-ddiwylliannedd dwyieithog Cymreig yn sail i drechu aml-ddiwylliannedd ffals Prydeindod.


Newidiadau i’r prawf gyrru: 4 Rhagfyr 2017 - GOV.UK\nNewidiadau i’r prawf gyrru: 4 Rhagfyr 2017\nBydd y prawf gyrru yn newid o ddydd Llun 4 Rhagfyr 2017 i gynnwys dilyn cyfarwyddiadau llywio lloeren ac i brofi symudiadau gwahanol.\nPublished 15 Ebrill 2017\nLast updated 5 Hydref 2017 — see all updates\nDriver and Vehicle Standards Agency a Andrew Jones MP\nMae’r Asiantaeth Safonau Gyrwyr a Cherbydau (DVSA) wedi cadarnhau bod y prawf gyrru yng Nghymru, Lloegr a’r Alban yn newid o ddydd Llun 4 Rhagfyr 2017.\nMae’r prawf gyrru yn gweithio’n wahanol yng Ngogledd Iwerddon.\nMae’r newidiadau wedi eu cynllunio i sicrhau bod gan yrwyr newydd y sgiliau fydd arnynt eu hangen i’w helpu i yrru’n ddiogel gydol eu hoes.\nI ddechrau bydd y newidiadau ond yn berthnasol i brofion gyrru ceir.\nY 4 newid i’r prawf gyrru\n1. Bydd rhan gyrru annibynnol y prawf yn cynyddu i 20 munud\nAr hyn o bryd mae rhan gyrru annibynnol y prawf yn para tua 10 munud. Yn ystod y rhan hon o’r prawf, mae’n rhaid i chi yrru heb gyfarwyddiadau fesul tro gan yr arholwr gyrru.\nBydd y rhan hon o’r prawf yn hirach, felly bydd yn para tuag 20 munud – bron hanner y prawf.\n2. Dilyn cyfarwyddiadau llywiwr lloeren\nYn ystod rhan gyrru annibynnol y prawf, bydd disgwyl i’r rhan fwyaf o ymgeiswyr ddilyn cyfarwyddiadau llywiwr lloeren.\nBydd yr arholwr yn darparu’r llywiwr lloeren (Tom Tom Start 52) a’i osod i fyny. Ni fydd yn rhaid i chi osod y daith – bydd yr arholwr yn gwneud hyn ar eich cyfer. Felly, does dim gwahaniaeth pa fath neu fodel o lywiwr lloeren yr ydych yn ei ddefnyddio wrth ymarfer.\nNi chewch ddilyn cyfarwyddiadau eich llywiwr lloeren eich hun yn ystod y prawf – rhaid i chi ddefnyddio’r un a ddarparwyd gan yr arholwr.\nCewch ofyn i’r arholwr gadarnhau i ble yr ydych yn mynd os nad ydych yn sicr. Does dim gwahanaieth os ewch chi i’r cyfeiriad anghywir oni bai eich bod yn gwneud camgymeriad wrth ei wneud.\nBydd un prawf ymhob 5 ddim yn defnyddio llywiwr lloeren. Bydd gofyn i chi ddilyn arwyddion traffig yn lle hynny.\n3. Bydd symudiadau tuag at yn ôl/wysg eich cefn yn newid\nBellach ni fydd profi ar ‘fynd wysg eich cefn o gwmpas cornel’ a symudiadau ‘troi-ar-y-ffordd’, ond dylai eich hyfforddwr eich dysgu sut i’w gwneud beth bynnag.\nBydd disgwyl i chi wneud un o 3 symudiad posibl wysg eich cefn:\nparcio cyfochrog ar ymyl y ffordd\nparcio mewn bae – naill ai gyrru i mewn a gyrru allan wysg eich cefn, neu yrru i mewn wysg eich cefn a gyrru allan (bydd yr arholwr yn dweud wrthych beth i’w wneud)\ntynnu mewn ar ochr dde y ffordd, gyrru wysg eich cefn am hyd 2 gar ac ail-ymuno â’r traffig\n4. Ateb cwestiwn am ddiogelwch cerbyd tra’ch bod yn gyrru\nBydd yr arholwr yn gofyn 2 gwestiwn i chi am ddiogelwch cerbyd yn ystod eich prawf gyrru – gelwir y rhai hyn yn ‘gwestiynau dangoswch i mi, dwedwch wrtho i’.\nBydd yr arholwr yn gofyn:\ncwestiwn ‘dwedwch wrtho i’ (pan fyddwch yn egluro sut byddech yn cwblhau tasg ddiogelwch) ar ddechrau eich prawf, cyn i chi ddechrau gyrru\ncwestiwn ‘dangoswch i mi’ (pan fyddwch yn egluro sut byddech yn cwblhau tasg ddiogelwch) wrth ichi yrru - er enghraifft sut i olchi’r sgrin wynt gan ddefnyddio offer rheoli’r modur a’r sychwyr\nSut bydd y prawf newydd yn gweithio\nBydd y fideo hwn yn dangos sut bydd y prawf yn gweithio o 4 Rhagfyr 2017.\nAr bwy bydd yn effeithio\nBydd pob prawf gyrru modur a sefir o 4 Rhagfyr 2017 yn dilyn y fformat newydd. Bydd hyn yn cynnwys os:\nydych yn methu prawf cyn hynny, ac yn ail-sefyll eich prawf o 4 Rhagfyr 2017\ncaiff eich prawf ei ganslo neu ei symud am unrhyw reswm, a bod dyddiad eich prawf newydd o 4 Rhagfyr 2017\nDylai eich hyfforddwr gyrru fod wedi dysgu popeth fydd angen i chi ei wybod er mwyn gyrru yn ofalus, felly does dim angen i chi ofidio am ddysgu unrhyw beth newydd.\nDarllenwch ragor am beth fydd yn digwydd yn ystod y prawf gyrru o 4 Rhagfyr 2017.\nNI fydd y marc pasio, hyd y prawf na’r gost yn newid\nNi fydd y marc pasio yn newid. Felly, byddwch yn pasio eich prawf os na wnewch chi fwy na 15 gwall gyrru a dim gwallau difrifol neu beryglus.\nBydd yr arhowr yn dal i farcio’r prawf yn yr un modd, a bydd yr un pethau yn cael eu cyfrif yn wallau.\nNi fydd hyd y prawf gyrru yn newid. Bydd yn dal i barhau am tua 40 munud.\nBydd cost y prawf gyrru yn dal yr un peth.\nPam mae’r newidiadau yn cael eu gwneud\nGwrthdrawiadau ar y ffordd yw prif achos marwolaethau pobl ifanc. Maent yn cyfrif am fwy na chwarter yr holl farwolaethau ymhlith pobl rhwng 15 a 19. Mae’r ASGC (DVSA) am sicrhau bod hyfforddiant a’r prawf gyrru yn lleihau nifer y bobl ifanc sydd yn cael eu lladd mewn gwrthdrawiadau.\nGwneir y newidiadau hyn oherwydd:\nmae’r rhan fwyaf o wrthdrawiadau angheuol yn digwydd ar ffyrdd cyflymdra-uchel (heb gynnwys traffyrdd) – bydd newid fformat y prawf yn golygu bod mwy o ffyrdd o’r mathau hyn yn cael eu cynnwys mewn llwybrau profion gyrru\nmae gan 52% o yrwyr ceir lywiwr lloeren – mae’r ASGC eisiau i yrwyr newydd gael eu hyfforddi i’w defnyddio’n ddiogel\nmae ymchwil wedi dangos bod gyrwyr newydd yn teimlo bod hyfforddiant gyrru annibynnol yn werthfawr – gallant ei ddefnyddio wrth yrru unwaith y maent wedi pasio eu prawf\nCefnogir y newidiadau gan y cyhoedd\nMae’r newidiadau yn dilyn:\nymgynghoriad cyhoeddus oedd wedi cynnwys 3,900 o bobl\ntreialu’r newidiadau, yn cynnwys dros 4,300 oedd yn dysgu gyrru a thros 860 hyfforddwr gyrru\nCafodd y cynigion eu cefnogi yn gyffredinol gan y cyhoedd. Dangosodd canlyniadau’r ymgynghoriad bod:\n88.2% yn cytuno gyda chynyddu hyd rhan gyrru annibynnol y prawf\n70.8% yn cytuno gyda gofyn i ymgeiswyr ddilyn cyfarwyddiadau llywiwr lloeren\n78.6% yn cytuno gyda’r cynlluniau i newid y ffordd mae symudiadau gyrru wysg eich cefn yn cael eu profi\n78.4% yn cytuno gyda gofyn y cwestiwn ‘dangoswch i mi’ tra bo’r ymgeisydd yn gyrru\nEich helpu i yrru’n ddiogel gydol eich oes\nMeddai’r Gweinidog Trafnidiaeth, Andrew Jones:\nMae ein ffyrdd ni ymhlith y mwyaf diogel yn y byd. Er hyn, gwrthdrawiadau ar y ffyrdd sy’n bennaf gyfrifol am ladd pobl ifanc.\nBydd y newidiadau hyn yn ein helpu i leihau’r nifer o bobl sy’n cael eu lladd neu eu niweidio’n ddifrifol ar ein ffyrdd a chymhwyso gyrwyr newydd gyda’r sgil sydd angen arnynt i ddefnyddio ein ffyrdd yn ddiogel.\nMeddai Prif Weithredwr y DVSA, Gareth Llewellyn:\nBlaenoriaeth y DVSA yw eich helpu i yrru’n ddiogel gydol eich oes.\nMae sicrhau bod y prawf gyrru yn asesu yn well allu gyrrwr i yrru’n ddiogel ac annibynnol yn rhan o’n strategaeth i’ch helpu i aros yn ddiogel ar ffyrdd Prydain.\nMae’n hanfodol bod y prawf gyrru yn cadw i fyny gyda thechnoleg newydd cerbydau a’r meysydd ble mae gyrwyr newydd yn wynebu’r risg mwyaf unwaith y maent wedi pasio eu prawf.\nBydd gwybodaeth bellach i hyfforddwyr gyrru yn cael ei chyhoeddi ar flog Despatch DVSA.\nLast updated 5 Hydref 2017 + show all updates\n5 Hydref 2017 Added translation\n29 Awst 2017 Added information about who the change affects, including if you need to retake your test from 4 December 2017, or if your test is cancelled or moved for any reason.\n15 Ebrill 2017 First published.


Agenda Pwyllgor Craffu Testun 1 ar Dydd Llun, 7fed Rhagfyr, 2020, 09:30\nDydd Llun, 7fed Rhagfyr, 2020 09:30\nPapurau ar gyfer y cyfarfod hwn mewn pecyn PDF PDF 359 KB\nDatganodd y Cynghorydd J Gebbie fuddiant personol yn Eitem 4 ar yr agenda, am mai hi oedd Cadeirydd Mynydd Cynffig.\nI dderbyn am gymeradwyaeth y Cofnodion cyfarfod y 19/10/2020\nPENDERFYNWYD: Bod cofnodion cyfarfod y Pwyllgor Trosolwg a Chraffu ar Bwnc 1 Dyddiedig 19 Hydref 2020 yn cael eu cymeradwyo fel cofnod gwir a chywir.\nDiweddariad llafar gan y Cyfarwyddwr Corfforaethol – Addysg a Chymorth i Deuluoedd\nCynghorydd Charles Smith – Aelod Cabinet - Addysg ac Adfywio\nNicola Echanis – Pennaeth Addysg a Chefnogaeth i Deuluoedd\nRhoddodd y Cyfarwyddwr Corfforaethol – Addysg a Chymorth i Deuluoedd ddiweddariad ar y sefyllfa bresennol cyn symud ymlaen i brif themâu y canolfannau gofal plant a dysgu cyfunol, ysgolion fel amgylcheddau diogel o ran Covid, a’r prif heriau oedd yn dal i gael eu hwynebu. Yn dilyn y cyhoeddiad gweinidogol a wnaed ar 18 Mawrth i gau ysgolion, roedd yn ofynnol i bob awdurdod lleol ddarparu gofal plant brys ar gyfer plant gweithwyr allweddol o 23 Mawrth. Dilynodd cyfnod gwyllt o brysur i agor y canolfannau gofal plant ym Mhen-y-bont ar Ogwr. Cysylltwyd â thros 4,000 o staff (yn yr ysgol a chymorth canolog) o fewn 72 awr i ddarparu cymorth eang i oddeutu 23,000 o blant a phobl ifanc. Roedd hyn yn heriol iawn oherwydd bod y sefyllfa’n newydd. Roedd nifer o heriau allweddol ar unwaith yn cynnwys glynu at ofynion Iechyd a Diogelwch oedd yn datblygu’n gyflym, darparu prydau ysgol am ddim o bell i tua 5,000 o blant, cynnal cyfleusterau gofal plant i blant gweithwyr allweddol, ailddechrau addysgu a dysgu ar gyfer pob dysgwr, a pharhau â chymorth diogelu hanfodol i blant a phobl ifanc oedd yn agored i niwed.\nRoedd Cyfarwyddwr Corfforaethol – Addysg a Chymorth i Deuluoedd yn falch iawn o’r hyn a gyflawnodd Pen-y-bont ar Ogwr o ran darparu gofal plant ar frys. O 23 Mawrth hyd 19 Mehefin, darparwyd gofal plant brys o 8 a.m. hyd 6 p.m., 7 diwrnod yr wythnos, oedd yn cefnogi dros 900 o blant yn ei wyth canolfan seiliedig mewn ysgolion a phedwar lleoliad Dechrau’n Deg. Roedd cymorth gofal plant brys ar gael i’r holl blant agored i niwed ac i blant yr oedd o leiaf un o’u rhieni/gofalwyr yn ‘weithiwr allweddol’.\nEglurodd y Cyfarwyddwr Corfforaethol – Addysg a Chymorth i Deuluoedd fod y sefyllfa newydd a achoswyd gan Covid-19 yn neilltuol o anodd i staff, a bod ar Ben-y-bont ar Ogwr eisiau sicrhau bod staff yn elwa o gymorth proffesiynol. Ym mis Ebrill 2020, sefydlwyd tri gr?p proffesiynol (Lles Staff, Cefnogi Dysgwyr Agored i Niwed ac Addysgu a Dysgu o Bell) i gefnogi gwaith ysgolion a chanolfannau gofal plant. Parhaodd y rhain i gyfarfod i ledaenu arfer da ymhlith y staff, a derbyniodd y Gyfarwyddiaeth lawer o ganmoliaeth am y gwasanaethau a ddarparwyd. Fe wnaeth y staff i gyd elwa o gefnogaeth arbenigol Adnoddau Dynol, Iechyd a Diogelwch a chymorth strategol. Roedd y Cyfarwyddwr Corfforaethol – Addysg a Chymorth i Deuluoedd yn ddiolchgar i’r Aelod Cabinet - Addysg ac Adfywio am ymuno ag ef mewn cynadleddau fideo ddwywaith yr wythnos, oedd yn parhau i gael eu cynnal gyda Phenaethiaid, partneriaid a Swyddogion gwella Consortiwm Canolbarth y De, i sicrhau cyfathrebu effeithiol a chysondeb o ran dull gweithredu. Cafodd pob gr?p fudd o gynrychiolaeth arbenigol ysgolion a chymorth amlasiantaethol.\nRoedd ymgysylltu â rhanddeiliaid yn cynnwys cyfarfodydd ddwywaith yr wythnos gyda’r holl Brifathrawon (a gynhelid yn ddyddiol i ddechrau), adborth llais y dysgwr drwy Gyngor Ieuenctid Pen-y-bont ar Ogwr a chynghorau ysgol, arolwg ar-lein i rieni/gofalwyr, deialog ... Gweld y cofnodion lawn ar gyfer eitem 15.\nDiweddariad i’r Flaenraglen Waith PDF 78 KB\nNododd yr Aelodau yr eitemau canlynol i’w hystyried ar y Flaenraglen Waith: Dysgu cyfunol / hybrid / o bell gan gynnwys diogelu (llesiant).\nNi nodwyd unrhyw eitemau pellach i’w hystyried ar y Flaenraglen Waith ar gyfer gweddill y calendr dinesig o gyfarfodydd.\nPENDERFYNWYD: Bod y Pwyllgor yn nodi’r eitem nesaf ar gyfer\nBlaenraglen Waith y Pwyllgor a nodir ym Mharagraff\n4.1 yr adroddiad.


Llywodraeth leol yn dechrau trafod y setliad yn dilyn Brexit\nMae dirprwyaeth o WLGA ym Mrwsel yr wythnos hon i helpu i sicrhau bod llywodraeth leol yn cadw ei llais cryf yng nghyd-drafodaethau’r dyfodol i siapio perthynas Cymru ag Ewrop. Deng wythnos yn unig ar ôl pleidlais y Deyrnas Unedig i ymadael, bydd ... darllen mwy\nDydd Llun, 05 Medi 2016 Categorïau: Ewrop Newyddion\nY cynghorau yn dal wedi ymrwymo i adsefydlu ffoaduriaid Syria\nFlwyddyn ar ôl ei lansio, mae CLlLC wedi atgyfnerthu ymrwymiad llywodraeth leol Cymru i raglen adsefydlu ar draws y DU ar gyfer ffoaduriaid agored i niwed Syria. Mae Rhaglen Adsefydlu Pobl Agored i Niwed (VPR) Syria, a lansiwyd ym mis Medi 2015,... darllen mwy\nDydd Sadwrn, 03 Medi 2016 Categorïau: Newyddion\nDiolch i arweinydd cyngor lleol am wasanaeth hir\nMae WLGA wedi diolch i’r Cynghorydd Mel Nott am wasanaethu’r cyhoedd ers llawer o flynyddoedd yn sgîl ei benderfyniad i ildio awenau Cyngor Bwrdeistref Sirol Pen-y-bont ar Ogwr cyn bo hir. Meddai Prif Weithredwr WLGA, Steve Thomas CBE: “Gan... darllen mwy\nDydd Iau, 01 Medi 2016 Categorïau: Newyddion\nLlongyfarch disgyblion am eu canlyniadau yn arholiadau TGAU a Bagloriaeth Cymru\nMae WLGA wedi llongyfarch disgyblion TGAU a Bagloriaeth Cymru am yr hyn maen nhw wedi’i gyflawni yn ystod blwyddyn addawol a sefydlog o ran canlyniadau. Mae canran y rhai enillodd raddau A*-C (66.6%) yr un faint â’r ddwy flynedd flaenorol ac... darllen mwy\nDydd Iau, 25 Awst 2016 Categorïau: Newyddion\nMae WLGA wedi croesawu adroddiad Swyddfa Archwilio Cymru am waith y cynghorau lleol i gryfhau eu cadernid ariannol yn ystod cyfnodau anodd. Mae’r adroddiad, ‘Cadernid ariannol awdurdodau lleol Cymru’, yn dweud y bydd llai a llai o arian ar gael... darllen mwy\nDydd Iau, 18 Awst 2016 Categorïau: Newyddion\nCynnig 'bwyd a hwyl' i blant yng Nghymru\nMae WLGA yn cydweithio â chynghorau lleol a byrddau iechyd i gynnig prydau o fwyd a gweithgareddau difyr yn rhad ac am ddim yn ystod gwyliau’r haf. Diben y rhaglen yw mynd i’r afael â materion megis ansicrwydd o ran bwyd, colli gwersi ac allgau... darllen mwy\nDydd Mawrth, 16 Awst 2016 Categorïau: Newyddion\nWLGA datganiad ar bryderon pot-twll\nMae WLGA wedi ymateb i bryderon am gost llenwi tyllau yn y ffyrdd trwy ddweud bod angen buddsoddi’n fwy cynaladwy yn rhwydwaith ffyrdd Cymru. Meddai llefarydd ar ran Cymdeithas Llywodraeth Leol Cymru (WLGA): “Mae’r ystadegau dros y blynyddoedd ... darllen mwy\nDydd Mercher, 10 Awst 2016 Categorïau: Newyddion\nCynaladwy dros y tymor hir – amlinellu dull byd llywodraeth leol ar ôl adroddiad am fewnfudo\nMae WLGA wedi ymateb i adroddiad sy’n awgrymu bod angen gwneud rhagor er lles ffoaduriaid o Syria trwy amlinellu’r dull cynaladwy y bydd cynghorau lleol Cymru yn ei ddefnyddio dros y tymor hir. Gan ymateb i adroddiad Pwyllgor Dethol Tŷ’r... darllen mwy\nDydd Mercher, 03 Awst 2016 Categorïau: Newyddion\nYmateb i bryderon am ddyledion treth y cynghorau\nMae Cymdeithas Llywodraeth Leol Cymru (WLGA) wedi ymateb i’r amryw bryderon am ôl-ddyledion treth y cynghorau, gan amlinellu’r dull effeithlon iawn ond tringar sydd ar waith ledled y wlad. Ynglŷn â phryderon am faint o dreth sydd heb ei thalu,... darllen mwy\nDydd Mercher, 27 Gorffennaf 2016 Categorïau: Newyddion\nCydweithio â sipsiwn a phobl grwydrol eraill i bennu angen safleoedd\nMae Cymdeithas Llywodraeth Leol Cymru (WLGA) wedi sicrhau sipsiwn a phobl grwydrol eraill y bydd cynghorau lleol yn parhau i gydweithio’n agos â nhw i bennu a fydd angen safleoedd newydd. Gan ymateb i bryderon am angen safleoedd newydd, meddai... darllen mwy\nDydd Mawrth, 26 Gorffennaf 2016 Categorïau: Newyddion\nTudalen 15 o 43\nCyllid ac adnoddau (20)\nDysgu gydol oes (17)


Adolygiad Gofal Cenedlaethol - CAMHS - Uned Gomisiynu Cydweithredol Genedlaethol\n› Adolygiad Gofal Cenedlaethol - CAMHS\nTu hwnt i'r alwad\nCrynobed o'r canfyddiadau\nDyma grynodeb o’r canfyddiadau a’r argymhellion ledled holl feysydd yr Adolygiad Iechyd Cenedlaethol hwn.\nEr y gallai’r mynediadau cyfredol fod yn briodol, dylid ystyried a oes cyfle o gwbl i ddatblygu llwybrau gofal gwahanol i atal/leihau derbyniadau yn y dyfodol, rhwng cartrefi plant a gofal diogel, canolig, unedau acíwt CAMHS GIG Cymru a PICU/diogelwch isel.\nRhaid sicrhau bod gan bob plentyn gydlynydd gofal, reolwr achos, neu unigolyn proffesiynol arall i gynnal cyswllt rheolaidd â gwasanaethau. Rhaid i’r bobl yma sicrhau y bodlonir anghenion pob plentyn, eu bod yn gweithredu fel eiriolwr, yn sicrhau yr archwilir pob cwyn neu achos, a bod unrhyw ymyrraeth gyfyngol yn angenrheidiol a chymesur.\nRhaid sicrhau bod pob Cynllun Gofal a Thriniaeth yn cael eu cyd-gynhyrchu gan y plentyn, ac y cânt eu hadolygu’n rheolaidd. Rhaid i dimau gofal lleol sicrhau eu bod yn rhan o waith datblygu ac adolygu’r Cynlluniau Gofal a Thriniaeth.\nDylem sicrhau bod y comisiynydd a darparwr pob lleoliad wedi cytuno ar gyfres o ganlyniadau cadarn. Dylem sicrhau y gwneir cynnydd tuag at fodloni’r canlyniadau hyn ac y cânt eu monitro’n agos, fel y gallwn sicrhau bod pob taith drwy ofal plant a leolir yn ysbytai CAMHS yn digwydd mor fuan â phosibl.\nDylem sicrhau bod gwasanaethau’n ystyried anghenion plant a chanddynt Gyflwr Sbectrwm Awtistiaeth fel rhai gwahanol, er, o bryd i’w gilydd maent wedi eu rhyng-gysylltu, i’r rheini a chanddynt salwch meddwl.\nDylem sicrhau y gall pob plentyn, lle bo’n ddiogel a therapiwtig, gael absenoldeb yn y gymuned neu absenoldeb gartref.\nHyd y Derbyniad Cyfredol:\nMae hyd ambell i arhosiad, yn arbennig mewn unedau diogel isel, i bob golwg yn helaeth. Dylem sicrhau nad yw pob plentyn yn aros yn fwy na’r hyn sy’n angenrheidiol o ran darpariaeth asesu priodol, gofal a thriniaeth.\nDylem sicrhau yr archwilir y materion sy’n dilyn: Diogelwch - rhagwelwyd bod 2 blentyn ond 2, yn yr ystod oed disgwyliedig y math hwn o ofal, gydag 1 yn is na’r hyn a ddisgwyliwyd, ac 1 yn uwch. Gweithgareddau - roedd pob plentyn yn yr ystod oed disgwyliedig am y math hwn o ofal. Meddyginiaeth - roedd pob un ond 1 plentyn yn yr ystod ddisgwyliedig am y math hwn o ofal, gydag 1 yn uwch na’r hyn a ddisgwyliwyd.\nDylem sicrhau yr adolygir pob meddyginiaeth er mwyn sicrhau y rhagnodir hwy ar y dos lleiaf posibl i sicrhau’r lleihad a ddymunir mewn symptomau. Dylem sicrhau y rhoddir meddyginiaeth er diben tawelu ymddygiad aflonydd ac fe’i defnyddir fel yr ymyrraeth olaf un. Dylem archwilio pob cyfle i leihau’r defnydd o PRN.\nMeddyginiaeth Monitro Sgil Effeithiau:\nDylem sicrhau y caiff pob plentyn sy’n cael meddyginiaeth seicotroffig neu hypnotig a ragnodwyd ei fonitro’n rheoliad ar gyfer sgil effeithiau posibl ac y c aiff wiriadau iechyd corfforol yn rheolaidd, os yn briodol.\nDeddf Iechyd Meddwl:\nDengys yr wybodaeth hon fod gennym lwybrau ar waith i ofalu fod plant a chanddynt faterion cyfiawnder troseddol yn cael asesiad a gofal priodol. Rhaid sicrhau y caiff pob plentyn fynediad at y llwybrau hyn a’u bod mor gadarn â phosibl.\nGofal Iechyd Sylfaenol ac Ar frys:\nDylem sicrhau bod pob plentyn yn cael gwasanaethau iechyd sylfaenol yn rheolaidd, yn ôl y gofyn. Dylem sicrhau bod amgylcheddau gofal yn ddiogel er mwyn lleihau’r angen i gael gwasanaethau gofal ar frys. Dylem sicrhau y caiff pob plentyn ofal mewn argyfwng, pan fo’i angen.\nSafon [Cynllunio Gofal]:\nYn gyffredinol, mae rhan fwyaf y darparwyr yn arddel agwedd holistaidd a phersonol er mwyn asesu’r unigolyn, bodlon ei anghenion, a sicrhau ei bod yn gallu rheoli, ac yn wybodus. Rhaid i ni sicrhau bod pob uned yn cynnal adolygiadau gofal a thriniaeth yn rheolaidd.\nGwnaed pob uned ymdrech i fodloni gofynion addysg y plentyn, er yr angen i gydbwyso hynny yn erbyn pryderon risg a diogelwch. Mae’n rhaid i asesiadau gynnwys anghenion addysgol a materion cyn-mynediad.\nYn gyffredinol, mae unedau’n darparu deiet iachus, cytbwys a chymorth dieteteg. Er, ni chafodd pob mater ei ganfod drwy asesu cychwynnol.\nSafon Ymyriadau Ffarmacolegol:\nYn gyffredinol, caiff meddyginiaeth ei ddosbarthu, ei weinyddu a’i fonitro mewn modd gweithredol a’i archwilio’n allanol. Canfuwyd diffyg i ganfod sgil effeithiau posibl meddyginiaethau. Yn hytrach, gwelwyd gorddibyniaeth ar sgiliau staff\nAnsawdd [Iechyd Corfforol]:\nGwnaethpwyd gwiriadau iechyd corfforol ar y rhan fwyaf o unedau, gyda llawer yn cynhyrchu cynlluniau iechyd corfforol cadarn. Dylai pob plentyn gael cynllun gofal iechyd corfforol.\nAnsawdd [Ymyriadau cyfyngol]:\nYn gyffredinol, defnyddir ataliaeth mewn modd cymedr a phriodol ond mae angen iddo fod yn bersonol, gael ei drafod a’i gofnodi fel rhan o’r cynllun gofal a thriniaeth. Prin yw’r defnydd ar neilltuaeth, ond pan ddefnyddir ef, rhaid iddo fod am y cyfnod lleiaf posibl. Mae gwaharddiadau cyfan gwbl yn gyffredin. Rhaid adolygu pob gwaharddiad hollgynhwysfawr yn rheolaidd, er sicrhau eu bod yn angenrheidiol, ac wedi’u cydbwyso yn erbyn rhyddid personol.\nYn gyffredinol, mae staff yn fedrus iawn, yn brofiadol ac wedi’u hyfforddi, er y dylid dibynnu llai ar staff asiantaethau. Teimla’r plant fod staff yn gefnogol.\nAnsawdd [Arsylwadau gofal]:\nYn gyffredinol, adolygwyd arsylwadau diogelwch yn rheoliad er sicrhau bod cyfiawnhad drostynt, ac y gwireddwyd a chofnodwyd nhw.\nAnsawdd [Diogelwch a Lles]:\nYn gyffredinol, gwneir asesiad risg a rheolaeth yn ac fe’i hadolygwyd yn rheolaidd. Mae prosesau diogelu ar waith. Ceisir barn ac awgrymiadau plant.\nAnsawdd [Ymyriadau Therapiwtig]:\nCaiff pob plentyn gefnogaeth unigol, amrywiol, a chymorth seicolegol a therapiwtig mewn grŵp.\nYmyriadau cyfyngol - ‘Cyfyngiadau hollgynhwysfawr’:\nDylem sicrhau bod pob cyfyngiad hollgynhwysfawr yn ystyriol, yn gymesur, wedi ei gofnodi, a’i weinyddu am y cyfnod lleiaf posibl.\nYmyriadau cyfyngol - Ataliaeth/Gwahaniad:\nDylem sicrhau y gwnaethpwyd yr un digwyddiad o ataliaeth wyneb i lawr fel y weithred olaf un. Dylem archwilio nifer yr achosion uchel o ‘ddad-ddwysáu geiriol’ er mwyn sicrhau y cymerir pob cam gweithredu i hyrwyddo diwylliant ac awyrgylch cadarnhaol ar y wardiau. Dylem archwilio nifer uchel o achosion ‘ymarferol (dim ataliaeth)’ er sicrhau nad ataliaeth mohonynt, o ran eu natur na’u graddfa. Dylem archwilio’r defnydd cyson o ‘derfynu’ er sicrhau nad neilltuaeth mohono. Dylem sicrhau bod pob achos o ‘neilltuaeth’ yn weithredol olaf un ac y gwnaed hynny mewn amgylchedd addas, am y cyfnod lleiaf angenrheidiol ac y cofnodwyd hynny’n fanwl.\nRhaid i ni sicrhau bod darparwyr yn cymryd pob cam gweithredu i leihau’r lefelau uchel o ymddygiad ymosodol, yn arbennig ymhlith bechgyn. Rhaid i ni sicrhau bod darparwyr yn cymryd pob cam gweithredu i leihau’r lefelau uchel o ymddygiad bygythiol, yn arbennig ymhlith bechgyn. Rhaid i ni sicrhau bod darparwyr yn cymryd pob cam gweithredu i leihau’r lefelau uchel o ymddygiad treisgar, yn arbennig ymhlith bechgyn. Dylem sicrhau bod darparwyr yn cymryd pob cam gweithredu i leihau’r lefelau uchel o hunan-niweidio bwriadol ymhlith bechgyn. Dylem barhau i fonitro ymddygiad peryglus plant mewn ysbytai i sicrhau nad yw’r ymddygiad hwn yn cael ei reoli a’i leihau yn briodol, drwy ddefnyddio dull sy’n canolbwyntio ar roi lle canolog i’r unigolyn, yn seiliedig ar werthoedd, gan staff profiadol, medrus.\nDylem sicrhau bod pob darparwr yn cyflogi ac yn trefnu tîm amlbroffesiwn i ffurfio, asesu, trin ac adolygu ymyriadau clinigol, therapiwtig a seicolegol a dulliau i ddarparu gofal effeithiol, yn seiliedig ar dystiolaeth, mewn diwylliant cadarnhaol, gobeithiol i bob plentyn.


Ras Sion Corn Bydd mudiadau Cymraeg Pen-y-Bont ar Ogwr yn cefnogi Ras Sion Corn 2008. Ty Hafan a Bridge FM sydd yn trefnu'r diwrnod hwylus yma, er mwyn codi arian ar gyfer elusen Ty Hafan. Bydd y 500 cyntaf i ymrestru ar y daith yn derbyn gwisg Si�n Corn. Bydd pawb arall sydd yn llwyddo i godi �30 neu fwy tuag at yr achos arbennig yma yn derbyn crys-t.\nDYDD SADWRN, 22 TACHWEDD 2008, 17.30yh\n�5.00 Pobl Ifanc dan 16\n�20.00 Tocyn Teulu (2 oedolyn a 2 plentyn)\nBydd y ras yn cychwyn yng nghanol tref Pen-y-Bont.\nCysylltwch a swyddfa'r fenter am ragor o wybodaeth. 18/11/2008


Modiwl ADB-2515: Cyfrifeg Ariannol, Prifysgol Bangor\nCyflwyno datganiadau ariannol yn unol â safonau rhyngweithiol cyfrifeg; cyfrifo am, a phrisio, stoc; eiddo, offer a pheiriannau, gan gynnwys eiddo buddsoddiadau; grantiau llywodraeth; asedau anghyffyrddadwy; amhariad asedau; rheolau ynglŷn â grwpiau a materion cyfreithiol; paratoi datganiadau ariannol ar gyfer grwpiau; cyfrifyddu ar gyfer cwmnïau cysylltiol.\nUn ddarlith 2-awr pob wythnos drwy'r cyfrwng Saesneg, bydd yn cynnwys gweithio trwy cwestiynau ymarfer.\nBydd gweithdai yn cael eu cynnal drwy'r cyfrwng Gymraeg ac maent yn gyfle i weithio trwy gwestiynau ymarfer a thrafod ellfennau syllabus y modiwl. Bydd yno pum gweithdy yn ystod y semester.


Llwgu yn Iwerddon\nAwgrymwyd i ni gan Ohebydd y dylem wahodd y rhai y bendithiodd ein cyd‑Greawdwr â’r modd, i gyfrannu mymryn o’u toreth tuag at anghenion eu cyd‒greaduriaid yn Iwerddon, ac i ddarllen yr adroddiadau a gadarhawyd o’r Pwyllgor i leddfu’r cyni hyn. Mae ein Gohebydd yn deisyfu ei gyd‒wladwyr i gyfrannu rhan, pa mor fechan bynnag, i leddfu’r fath drueni nas gwelwyd odid byth o’r blaen. Ymhlith traethiau eraill, dywedir:\nFod “miloedd wedi’u gorfodi i fyw ar un pryd o dato y dydd heb unrhyw fwyd arall o’r unrhyw fath;”\nFod “llaweroedd yn cloddio’r planhigion tato ac yn bwyta’r hen had yn ei gyflwr pwdwr presennol,”\nFod “cannoedd o deuluoedd yn mynd taith o 15 milltir i lan y môr i gasglu gwymon a môrwiail eraill i ferwi gyda’u gweddill prin o dato;” gyda phrofion eraill llawn mor alaethus o drueni ac angen.\nA ellir erfyn unrhyw beth yn rhagor i beri i Gristion haelionus i helpu i leddfu’r trueni eithafol hwn y mae angen a thlodi’r tlotaf yn y wlad hon mewn cymhariaeth yn wir ddigonedd?\nNid yw ein Gohebydd yn dymuno i’w enw ymddangos ar hyn o bryd gan dybio y byddai’n fwy ffafriol i’r achos fod rhyw berson dylanwadol yn cychwyn y tanysgrifiad; ond mae gennym ei gyfeiriad ar gyfer unrhywun sy’n mynnu cydweithio gydag ef, ac y mae wedi dymuno arnym i roi ei enw i lawr am £10 tuag at y diben a awgrymwyd.\nY mae Archesgob Tuam yn bwydo 300 o dlodion bob dydd yn ei dŷ yn ystod y drychineb a ddisgrifwyd uchod, ac y mae wedi neilltuo 15% o’i incwm i’r perwyl hwnnw tra pery’r trueni hwn. Mae gwraig o’r enw Mrs. Palmer wedi rhoi pedair mil o bunnau at yr un diben ac yr Ardalydd o Sligo un fil a phump cant o bunnau.\nCafwyd yr eitem uchod o dan y dyddiad ‘Gwener, Mehefin 3’ yn ‘The Cambrian’ (Abertawe), dyddiedig Sadwrn, Mehefin 4, 1831, ac yr ydym yn wir ddiolchgar i Mr. Colin Bailey, Magwyr (ger Casnewydd) am ei dwyn i’n sylw.\nChyfiathiad ©: Y Barnwr Hywel ap Roberts.\nY Ddraig Werdd, Rhifyn 2, Gwanwyn, 1997.


Tonnau'r Haul i Bethau Lliwgar a Blasus | Tudalen 3\nByw yn y Twnnel\nRoedd rhywun yn son ddoe bod ffesantod yn partneru am oes.\nCymerodd dros dair wythnos i’r cennin egino – bydd rhaid i mi gofio hyn blwyddyn nesaf. Mae rhan fwyaf o’r petha’ a gafodd eu hau yn dod ymlaen yn dda – bydda ni’n bwyta radis cyn diwedd y mis efo dipyn o lwc. Mae’n amsar symud y tomatos ymlaen i botiau ‘chydig mwy a gorffan y gwely yn y twnnel. Cefais ddwy dunnell o bridd/compost ddoe o Dandys – o’dd fewnforio pridd yn teimlo ‘chydig yn od, ond dwi’n meddwl bysa wedi cymryd tua deng mlynedd i greu digon o gompost i lenwi’r gwelyau fel arall. Mae symud hwn i gyd i mewn i’r twnnel yn mynd i gadw fi’n brysur.\nMae’n dda gweld bod ‘Byw yn yr Ardd’ wedi cael ail gyfres. Mae ‘na wefan newydd hefyd – diolch am y ‘linc’!\nAdar, Cyflwr tir\nEbrill 9, 2009\nJyst cwpl o lunia\nO’dd y tomatos yn dod ymlaen yn dda yn y tŷ felly dwi di symud nhw i’r twnnel bora ‘ma i ddechra arfer gyda’r hinsawdd newydd. Debyg bod hi’n gynhesach yn y twnnel nac yn y tŷ yn y dydd, ond bydd rhaid i mi gofio dod a nhw i mewn bob nos am ‘chydig o ddyddia achos mae’n gallu mynd i lawr at tua 5C. Dwi’n meddwl bod hi’n eithaf anodd amseru’r tomatos yn iawn – gobeithio bod y rhain ddim yn rhy gynnar.\nWedi hau ddoe:\nCourgette: Zucchini yn y tŷ\nYsgewyll: Seven Hills a Nautic yn y sied\ncourgettes, tomatos, ysgewyll\nEbrill 1, 2009\nGarddio efo caib\nDwi’n meddwl mai Monty Don ddwedodd rwbath fel ‘ar ôl cymryd mor hir i baratoi’r gwely ‘ma, mi wnei di gofio peidio cerdded arno’! Cymerodd cwpl o oriau i mi wneud tua 2 fedr o’r gwely yn y twnnel, a llenwais y ferfa 4 gwaith efo cerrig! Ma’r tir yn hollol sych, heb lyngyr, ond i weld heb chwyn hefyd. Jyst trio mynd i lawr tua 20 cm ydw’i, cyn penderfynu be i roi ar ben y pridd – ‘topsoil’ neu gompost – i ddod a fo at lefel y llwybrau llechi/llwch. Mae’r tomatos yn dod ymlaen yn dda yn y tŷ, felly dwi angen gwthio ‘mlaen efo hwn. Er bod fy mherthynas efo technoleg yn un eithaf cymhleth, a dwi felly wedi trio osgoi gormod ohono yn yr ardd, efo maint y gwely, a’r nifer o domatos, dwi wedi dechra edrych mewn i gael rhyw fath o sustem ddŵr automatic hefyd.\nRhan fwyaf o bethau wedi egino ac yn dod ymlaen yn dda, heblaw’r cennin (14/3). Dwi’m yn cofio pa mor hir mae cennin yn cymryd – o’dd yr hadau reit hen, felly falla dylsw ni ail hau.\nWedi hau yn y twnnel ers tro diwethaf:\nRadis: Scarlet Globe\nRocet (Roced? Dwi’m yn meddwl!)\nNionod Gwanwyn (Debyg bod ‘na enw cynhenid am rain hefyd!)\nBasil: mewn tray yn y tŷ\nbasil, nionod, radis, roced\nMawrth 31, 2009\nDyma fo’r ffesant sy’n galw’n amal dyddiau yma – dwi’n cymryd mai’r un un sy’n ymweld â’r ardd pob dydd. Mae’n helpu ei hun i fywyd yr adar llai bora ‘ma. Mae’r tywydd wedi troi, ond dwi’n sylwi, ar ôl prynu dau thermomedr newydd, fod tymheredd nos y twnnel yn uwch na’r sied yn barod. Falch o weld hyn achos ma’r tomatos bron yn barod i symud o’r tŷ.\nWedi eu hau/plannu:\nGwsberen newydd: Greenfinch\nMefus: Red Gauntlet\nBrocoli: Early Purple Sprouting\nLetys: Little Gem (Dwedodd y ddynes yn y siop bod ddim gwerth gyboli efo peth mor gyffredin!)\nbrocoli, ffesant, gwsberen, letys\nMawrth 26, 2009\nO’r diwedd, wedi cael yr ieir allan o’r twnnel. Jyst gobeithio bod y ffens yma’n mynd i gadw’r llwynog allan – mae’n edrach digon cryf beth bynnag. Dio’m yn gweithio rhag adar, wrth gwrs … cerddais rownd gornel y tŷ pnawn ddoe a gweld bod yr ieir yn casglu tuag at gornel y ‘run’, yn cuddio rhag ffesant oedd wedi ffeindio’u bwyd. Mae ‘na flodau ar rhai o’r coed afalau – ‘chydig yn fuan falla efo’r tywydd poeth. Y broblem efo blodeuo’n fuan ydi bod ‘na beryg o’r tywydd newid yn sydyn a chwythu’r blodau’i ffwrdd cyn iddyn nhw beillio – mae’n edrach reit lonydd eto bora ‘ma.\nWedi eu hau ers tro diwethaf yn y sied:\nTeim: anodd i egino, felly arbrawf efo hau ar ben y compost.\nSpinach (Mae’r geiriadur yn rhoi ‘pigoglys’ a ‘sbigoglys’ – dim syniad os ‘di rhain yn cael eu defnyddio!): Bordeaux ar gyfer torri fel salad.\nMawrth 21, 2009\nYn trio cael ‘chydig o drefn ar y twnnel, dechra creu ‘beds’, er bod yr ieir dal yna! Dwi’m yn siŵr os di’r maeth maen nhw’n ei adael yn y tir yn gwneud i fyny am y llyngyr sy’n cael eu bwyta. Y rhes ar y dde ydi’r mefus wnes i blannu llynedd sydd bron wedi eu dinistrio – mae ‘na chydig o wyrddni yn dod i’r golwg fell gobeithio cawn nhw siawns no fuan efo’r ffensio’n digwydd dros y pythefnos nesaf.\nWedi ei hau ers tro diwethaf:\nCiwcymber Silor – yn y tŷ. (Dwi wedi trio dilyn canllawia Salt yn Growing Under Plastic – mae’n awgrymu peidio llenwi’r pot i ddechra ond ychwanegu compost ar ôl i’r planhigyn dyfu. Dwi’n cymryd mai ffordd o gael gwreiddiau cryf ydi hyn.)\nLetys: Catalogna, Salad Bowl, Bughatti, Lobjoits Green CosOaklef.\nBetys: Boltardy (mewn potiau yn y sied).\nPys: Kelvedon Wonder (ditto.).\nHau, Ieir, Twnnel\nJyst cofnod minimal iawn o betha wedi eu hau bora ma i drio ail-gychwyn y plannu a’r blog: Tomatos Tumbling Tom, Gardener’s Delight, Alisa Craig, Harbinger, San Marzano, Agro. Wedi rhoi croen ar y twnnel llynedd ond, ers colli ieir i’r llwynog, mae’r tair sydd ar ôl wedi bod yn byw yna dros y gaeaf ac wedi creu llanast – dinistrio’r mefus a phopeth gwyrdd arall. Gobeithio gwneud ‘run’ mis yma i gael ieir allan a threfn yn y twnnel.\nMawrth 7, 2009\nNewydd weithio allan bod ‘na ryw fath o linc automatic i Blogiadur sy’n gwneud i fi deimlo ‘chydig mwy nerfus wrth sgwennu! Diolch i bwy bynnag wnaeth greu’r linc beth bynnag – falla bydd o’n hwb i mi sgwennu’n fwy rheolaidd.\nMae’r riwbob (Victoria Organic) wnes i blannu llynedd yn edrych braidd yn od i mi. Dwi ‘rioed wedi ei dyfu o’r blaen, a dwi’m yn siŵr os dio fod i flodeuo fel hyn.\nEbrill 2, 2008\nYr amser iawn i dynnu ffa?\nGan fod ‘na ormod o blanhigion, nes i blannu rhai o’r rhain (Blue Lake) yn y polytunnel fer arbrawf – ma’ nhw mhell ymlaen o’r rhai tu allan. Maen nhw’n ymddangos bron bob nos syn gwneud hi’n anodd dal nhw cyn nhw fynd rhy fawr.\nYn plannu: mwy o letys, radis, ffa Ffrengig, bresych a gobeithio mwy o fetys, moron a phys os di’r glaw yn oedi.\nYn bwyta: tatws, y ffa ffrenig yma, y rhai arferol sydd yn y sosban hefyd, betys, tomatos (tumbler), letys.\nDrwy alaw gwerin oedd rhywun yn chwara’ yma, dysgais yr enw Cymraeg am ‘fennel’, sef Ffaniglen, ond dwi dal ddim yn siŵr o hyn!\nGorffennaf 12, 2007